Pakistanský premiér v OSN: Kašmír je väzenie pod holým nebom

Chán vyjadril obavy z masakrov miestneho moslimského obyvateľstva.

NEW YORK. Pakistanský premiér Imrán Chán v utorok na Valnom zhromaždení OSN v New Yorku ostro skritizoval zrušenie autonómie a následné prísne bezpečnostné opatrenia v indickej časti Kašmíru, pričom vyjadril obavy z masakrov miestneho moslimského obyvateľstva. Informovala o tom agentúra AP. "Už 50 dní sú obyvatelia Kašmíru väznení 900-tisíc vojakmi," vyhlásil Chán v prejave, v ktorom opisoval hromadné zatýkanie, nefunkčné nemocnice a "totálne informačné embargo" v tomto spornom himalájskom regióne. "Osem miliónov ľudí vo väzení pod holým nebom - to je v našom veku nepredstaviteľné," uviedol pakistanský líder, ktorý sa podľa svojich slov bojí, že prítomnosť takého množstva indických vojakov môže v tomto prevažne moslimskom regióne vyústiť "do masakrov". India je v súčasnosti podľa Chána ovládaná "rasistom a hinduistickým šovinistom", pričom Naí Dillí "nepovažuje moslimov za rovnocenných občanov". Vláda hinduistickej nacionalistickej Indickej ľudovej strany (Bháratíja džanatá pártí, BJP) uviedla 5. augusta do platnosti opatrenie, ktorým spornému regiónu Džammú a Kašmír v severozápadnej časti krajiny odoberá osobitný štatút. Prezidentský dekrét ruší článok ústavy č. 370 o udelení autonómneho štatútu tomuto himalájskemu regiónu. Indické úrady v tejto oblasti niekoľko hodín predtým zaviedli prísne bezpečnostné opatrenia. Zmena štatútu umožní po novom okrem iného komukoľvek zakúpiť v Kašmíre pôdu, čo vyvoláva obavy časti miestneho prevažne moslimského obyvateľstva z príchodu veľkého množstva hinduistov z ostatných častí Indie, ktorí by definitívne zmenili terajší etnický a náboženský charakter tohto regiónu. Zákon bol schválený oboma komorami indického parlamentu a odsúhlasený prezidentom. Do platnosti vstúpi 31. októbra.


Budovu rozhlasu by mali vyhlásiť za kultúrnu pamiatku

Žiadosť o vyhlásenie za pamiatku podal na úrad predchádzajúci manažment.

BRATISLAVA. Budovu Slovenského rozhlasu na Mýtnej ulici v Bratislave by mali vyhlásiť za národnú kultúrnu pamiatku. O správnom konaní, ktoré v tejto veci prebieha, informoval na pondelkovom rokovaní Rady Rozhlasu a televízie Slovenska (RTVS) riaditeľ Sekcie technickej realizácie RTVS Andrej Doležal. Spresnil, že konanie sa začalo 5. júna a telerozhlas bol v tomto prípade postavený pred hotovú vec. "Nemali sme o tom žiadnu vedomosť, žiadosť o vyhlásenie za NKP podal na pamiatkový úrad predchádzajúci manažment, no nenechal žiadnu dokumentáciu o tomto kroku," povedal. Doležal predpokladá, že budova bude za pamiatku vyhlásená. "Každá i tá najmenšia technologická rekonštrukcia bude musieť byť potom prerokovaná s pamiatkarmi," naznačil. "Všetko má dve strany," poznamenal k tejto záležitosti predseda Rady RTVS Igor Gallo. Poukázal na to, že okrem povinností umožňuje zaradenie objektu medzi národnú kultúrnu pamiatku aj možnosť využívať čerpanie z fondov zameraných na obnovu a údržbu NKP. Rada sa tiež zaoberala hospodárením RTVS za prvý polrok 2017. Generálny riaditeľ telerozhlasu Václav Mika informoval, že prvý polrok skončil s výrazným prebytkom. Príjmy dosiahli viac ako 68 milióna eur, výdavky boli v objeme približne 50 miliónov. "Príjmy predstavujú 63,66 percenta z celkovej plánovanej ročnej sumy, výdavky sú vo výške menej ako 40 percent z plánovaného rozpočtu," skonštatoval Mika. Doplnil, že k dnešnému dňu je na účtoch RTVS približne 36 miliónov eur. Rada sa tiež venovala fungovaniu manažmentu RTVS pod vedením Miku v predchádzajúcich piatich rokoch. "Vysielanie RTVS pod jeho vedením bolo koncepčné, divácky úspešné, napĺňajúce atribúty verejnoprávneho vysielateľa," uviedol podpredseda Rady RTVS Martin Kákoš. Ocenil i finančnú stabilizáciu telerozhlasu, súčasnú dobrú ekonomickú kondíciu vysielateľa i výrazný technologický rozvoj. Poznamenal, že nesplnená ostáva vízia rozšírenia ponuky programových služieb. Ako poznamenal, je to však otázka legislatívnej úpravy financovania RTVS. Zasadnutie Rady RTVS bolo posledným pre Václava Miku v rámci súčasného mandátu šéfa telerozhlasu. Od 2. augusta nastúpi do funkcie generálneho riaditeľa Jaroslav Rezník. Doterajšieho generálneho riaditeľa Tlačovej agentúry SR zvolili na čelo verejnoprávneho vysielateľa poslanci Národnej rady SR 20. júna, keď v druhom kole tajnej voľby získal 95 hlasov.


Elektrické bicykle, letecké taxíky. Uber hľadá nové možnosti pre nemecký trh

SAN FRANCISCO. Kontroverzná prepravná služba Uber plánuje nový pokus o vstup na nemecký trh. Člen vedenia spoločnosti Barney Harford oznámil, že v júli sú naplánované rokovania so zástupcami spolkových krajín a miest. Uber v súčasnosti sprostredkúva taxíky a nájomné vozidlá s vodičom v Berlíne a Mníchove. Svojej najznámejšej služby, čiže prepravy ľudí súkromnými vozidlami, sa v Európe pre sériu prehraných právnych sporov vzdal. Harford považuje Nemecko za obrovský trh a Uber by mohol mestám pomôcť podstatne rozšíriť prepravné možnosti, ako aj podporiť rozvoj ekologickej dopravy. "Na mnohých miestach je Uber považovaný za akýsi typ majáka pre inovácie. Pozitívne ekonomické dôsledky, ktoré máme na mestá a krajiny, sú veľmi citeľné," povedal Harford v rozhovore pre agentúru DPA. Uber chce s nemeckými mestami uzatvoriť skutočné partnerstvá. Nepôjde len o požičiavanie vozidiel, ale aj ďalšie služby. V budúcnosti plánuje sprostredkúvať elektrické bicykle alebo letecké taxíky. "Prvý komerčný let leteckého taxíka s vertikálnym vzletom Uber Elevate by sme chceli vykonať do roka 2022," povedal Harford. Zároveň zdôraznil, že Uber bude ešte veľa rokov odkázaný na ľudských vodičov. Autonómne vozidlá budú až o 10 až 15 rokov pripravené vo väčších počtoch prepravovať ľudí. Hoci Uber investuje do tejto technológie, vývoj ešte potrvá. V súčasnosti sú jeho autonómne vozidlá odstavené po nehode, pri ktorej zahynula chodkyňa. Prevádzka sa obnoví o niekoľko mesiacov, keď úrady zverejnia vyšetrovaciu správu. Uber pod vedením spoluzakladateľa Travisa Kalanicka agresívne expandoval, pričom často porušoval platné pravidlá. Hoci firma vďaka tomu získala hodnotu až 70 miliárd USD (59,3 miliardy eur), zároveň sa dostala do konfliktov z taxislužbami a úradmi. Nespokojní investori napokon vytlačili Kalanicka z vedenia, najmä pre pracovné podmienky a firemnú kultúru. Nová šéfka Dara Khosrowshahiová sa teraz pokúša o nový začiatok založený na zodpovednej expanzii a umiernenom prístupe.


DETSKÁ RUBRIKALajniak si nekotúľa guličku, s hrudkou trusu cúva do úkrytu

Usalaší v nížinách i v horách. Má len jedinú podmienku – nablízku sa musia pásť bylinožravce, ktoré mu zabezpečia potravu. Stačí, ak urobia veľkú potrebu.

S menom to, chudák, veľmi nevyhral. No práve odpudivé pomenovanie najlepšie vystihuje jeho životný štýl. Lajniak obyčajný je takmer nepretržite obklopený hovienkami, ktoré však sám vyhľadáva. Trus je pre neho potravou a slúži aj ako pomyselný inkubátor pre chrobačie potomstvo. Obýva veľkú časť Európy, Ázie aj Afriky. On a jeho príbuzní sú doma vo väčšine krajín s miernym aj tropickým podnebím. Na Slovensku je najpočetnejším zástupcom čeľade lajniakovitých práve lajniak obyčajný. Zaujímavosti z jeho nevoňavého života nám porozprával zoológ Ľubomír Vidlička. Lajniakovi sa najväčšmi pozdáva v lesnom prostredí. Chrobáčik nie je ani trochu vyberavý. Rovnako rád sa usalaší v nížinách i v horách. Má len jedinú podmienku – kdesi nablízku sa musia pásť bylinožravce, ktoré mu zabezpečia dostatok potravy. Stačí, ak urobia veľkú potrebu. Je preto úplne bežné zazrieť lajniaka aj na pastvinách a lúkach. Zvyčajne lozí alebo lieta tesne pri zemi. Naši českí susedia ho volajú chrobák veľký – a skutočne. V ríši hmyzu patrí k väčším živočíchom, môže merať dva centimetre, no tie najurastenejšie jedince sú ešte o čosi väčšie. Ak si predstavíte škatuľu od zápaliek, do nej by sa vošli možno dvaja. Majú zavalité a podlhovasté telo, na ktorom prevláda čierna farba, chrbát môže byť trochu dozelena, s kovovým odleskom. Chrobák od chrobáka sa potom líši sfarbením bruška, ktoré môže byť fialové, modré i modrozelené. Krovky zdobí jemné ryhovanie. Samčekovia majú na nohách takzvané zuby, ktorými si pomáhajú pri preprave trusu. Samičkám tuning v podobe takýchto zubov chýba. Smrad. Tieto chrobáky veľmi rýchlo vycítia arómu čerstvého kravinca, takže je len otázkou času, kedy sa pri kopytách pasúceho sa dobytka zhromaždia lajniaky. Ak ste už niekedy našli v prírode kravské hovienko a pozreli sa naň zblízka, mohli ste si okolo neho všimnúť akúsi mozaiku – veľa malých dierok v hline. To si lajniaky vybudovali sieť chodbičiek v blízkosti zdroja potravy. Do týchto komôrok postupne zaťahujú kúsky trusu, takže výkal pomaly mizne z povrchu zeme. Chrobáky sa pustia do hostiny až v dierach, azda preto, aby ich pri negustióznej činnosti nikto nevidel. Ak je pekné počasie, vyliezajú zo svojho úkrytu opakovane, aby si doň nanosili ďalšie čerstvé zásoby. V minulosti lajniaky patrili do čeľade skarabeusovitých. Správajú sa podobne, ako známy skarabeus, ktorý bol v starom Egypte posvätný.Rozdiel medzi nimi je v tom, že lajniak nekotúľa trus v guličke zadnými nohami, ale ho naberá do predných nôh. Možno nám lajniak na prvý pohľad nepripadá užitočný, no skúsme sa pozrieť znova. Kravinec by sa mohol stať zdrojom rôznych nákaz, je predsa známe, že vo výkaloch sa nachádza množstvo baktérií, ktoré by sa na vzduchu inak nekontrolovateľne množili. Lenže lajniak im nedá šancu. A ešte aj pohnojí pôdu. Párik lajniakov sa na rodičovstvo pripravuje uprostred jesene. Pod čerstvým hovienkom urobia tridsať až päťdesiat centimetrovú chodbu a jej dno vystelú trusom. V ňom vyhĺbia čosi ako komôrku, otvor vo veľkosti lieskovca, kam samička nakladie jedno vajíčko. Potom spoločne takmer celú chodbu vyplnia ďalšou dávkou výkalov. Larva sa liahne v apríli a živí sa trusom, ktorý ju obklopuje z každej strany. Zostáva pod zemou, kde sa približne po roku (v máji či júni) zakuklí, aby sa z nej zakrátko vyliahol dospelý lajniak. Hlavné zdroje: Arkive.com JAVOREK Vladimír: Kapesní atlas brouků BALTHASAR Vladimír: Fauna ČSR. Brouci listorozí - Lamellicornia


Poľský premiér zrušil cestu na summit V4 a Izraela v Jeruzaleme

Správa sa objavila v čase roztržky medzi Izraelom a Poľskom.

VARŠAVA. Poľský premiér Mateusz Morawiecki zrušil v nedeľu svoju účasť na summite premiérov krajín V4 a Izraela, ktorý sa koná v pondelok a utorok v Jeruzaleme. Agentúre Reuters to potvrdila hovorkyňa poľskej vlády. Morawieckeho na summite zastúpi minister zahraničných vecí Jacek Czaputowicz. Morawiecki o zrušení svojej cesty do Jeruzalema už v nedeľu popoludní telefonicky informoval svojho izraelského partnera Benjamina Netanjahua. Dvojdňový summit predsedov vlád Slovenska, ČR, Maďarska, Poľska a Izraela sa koná začiatkom týždňa v Jeruzaleme. Slovensko na ňom zastupuje premiér Peter Pellegrini. Správa o zrušení účasti poľského premiéra na zmienenom summite sa objavila v čase roztržky medzi Izraelom a Poľskom, ktorú spôsobili pravdepodobne zle interpretované vyhlásenia izraelského premiéra vo Varšave. Netanjahu v uplynulom týždni počas stretnutia na tému Blízkeho východu údajne povedal, že Poliaci ako národ počas druhej svetovej vojny pomáhali nacistom zabíjať Židov. Takéto tvrdenie poprel úrad izraelského premiéra, podľa ktorého denník The Jerusalem Post zverejnil chybné znenie citátu a následne článok vydal v opravenom znení. "Premiérove slová týkajúce sa Poľska boli denníkom The Jerusalem Post zle citované. Ten okamžite vydal opravu, v ktorej vysvetlil, že chyba vznikla pri úprave článku," vyhlásil úrad vo svojom stanovisku. Netanjahu v utorok vo Varšave, kde sa zúčastnil na konferencii o Blízkom východe, vyhlásil, že "niektorí Poliaci spolupracovali s nacistami". Denník The Jerusalem Post však vydal správu, v ktorej bolo uvedené, že "Poliaci spolupracovali s nacistami". Táto formulácia mala vyvolať nesprávny dojem, že izraelský premiér obvinil z kolaborácie s nacistami na vyvražďovaní Židov celý poľský národ. Poľská vláda si v piatok predvolala izraelskú veľvyslankyňu Annu Azariovú v Poľsku, aby premiérove slová vysvetlila. Morawiecki neskôr v rozhovore pre agentúru PAP povedal, že podľa Azariovej hovoril izraelský premiér o "individuálnych prípadoch spolupráce poľských jednotlivcov s nacistami". Netanjahuove vyjadrenie nadviazalo na dávnejší spor v poľsko-izraelských vzťahoch ohľadom poľského zákona, ktorý kriminalizuje spájanie poľského národa s holokaustom. Zákon vstúpil do platnosti v marci 2018.


Varholíkovú Rezešovú, ktorá v Maďarsku spôsobila smrteľnú nehodu, prepustili z väzenia

Varholíková si v Budapešti odpykávala trest za dopravnú nehodu, ktorú spôsobila pod vplyvom alkoholu.

BUDAPEŠŤ. Slovenku Evu Varholíkovú Rezešová po šiestich rokoch odňatia slobody v utorok podmienečne prepustili z budapeštianskeho väzenia na slobodu. Dcéra zosnulého oceliarskeho magnáta Alexandra Rezeša si odpykávala trest za dopravnú nehodu na maďarskej diaľnici z roku 2012, spôsobenú pod vplyvom alkoholu a s následkom štyroch obetí. Odsúdená pred vypršaním dvoch tretín výkonu trestu požiadala budapeštiansky súd o podmienečné prepustenie prostredníctvom svojho obhajcu. Súd 17. júla vyhovel žiadosti na základe toho, že väzenkyňa sa správala vzorne, dodržiavala prísne pravidlá pri výkone trestu a nemala žiadny konflikt so spoluväzenkyňami. Slovenka prešla na slobodu väzenskou bránou II. objektu Ústavu na výkon väzby hlavného mesta na Ulici Ignáca Nagya o 09.35 h. Pri bráne ju čakali matka a dcéra, ktoré prišli bielym vozidlom so šoférom zhruba hodinu pred prepustením. Prepustenie sledovali desiatky maďarských a slovenských novinárov, ktorým však matka ani samotná Varholíková neodpovedali na žiadne otázky. Hovorca Celoštátneho veliteľstva zariadení pre výkon väzby (BVOP) Zoltán Orosz poznamenal, že odsúdená trávila posledných 24 hodín v prepúšťacej väzenskej cele, v ktorej mala už menej prísny režim - mohla si napríklad obliecť vlastné šaty. Hovorca pre TASR potvrdil, že prepúšťací proces prebehol štandardne. Varholíková, jazdiaca pod vplyvom alkoholu, narazila 21. augusta 2012 na maďarskej diaľnici M3 vo vysokej rýchlosti do vozidla značky Fiat Punto. Na mieste v ňom zahynuli traja ľudia. Ďalšia žena v horiacom aute utrpela ťažké poranenia, ktorým po prevoze do nemocnice podľahla. Odvolací súd pre okolie Budapešti ju odsúdil 11. septembra 2014 na deväť rokov väzenia. Trestný senát sprísnil rozsudok prvostupňového súdu, podľa ktorého si mala Slovenka odpykať iba šesť rokov. Súd uznal Košičanku za vinnú z trestného činu jazdy pod vplyvom alkoholu. Okrem sprísnenia sadzby odňatia slobody jej predĺžil aj zákaz riadenia motorových vozidiel z pôvodných piatich na osem rokov. Podľa verdiktu odvolacieho súdu bolo Varholíkovú možné podmienečne prepustiť z väzenia po uplynutí dvoch tretín výkonu trestu.


Spojené štáty zvýšili clá na čínsku oceľ dovážanú cez Vietnam

WASHINGTON. Americká vláda zvýšila dovozné clá na časť importu ocele z Vietnamu, ktorá podľa Washingtonu pochádza z Číny a vyhýba sa tak antidumpingovým clám na čínsku oceľ. Ministerstvo obchodu USA informovalo, že dovozcovia budú mať povinnosť zložiť depozit, aby mohli zaplatiť prípadné clá vo výške 39 až 256 percent z hodnoty ocele dovážanej z Vietnamu, ktorá je vyrábaná z materiálu z Číny.Americké ministerstvo obchodu uviedlo, že dovozmi ocele z Vietnamu sa "obchádzajú antidumpingové a vyrovnávacie clá" uvalené na oceľ vyrobenú v Číne od roku 2015 s cieľom vykompenzovať vládne subvencie, ktoré sú podľa Washingtonu neprimerané. Podľa amerických výrobcov sa po zavedení antidumpingových ciel prudko zvýšil import čínskej ocele cez iné krajiny.


Pirát Jack Sparrow sa vrátil. Viete, na čo má slabosť? (kvíz)

Otestujte svoje znalosti z filmu Piráti Karibiku.

Budúci týždeň príde do kín piate pokračovanie Pirátov Karibiku. Jack Sparrow bude v najnovšej časti s názvom Salazarova pomsta bojovať so starým nepriateľom. Extravagantný pirát sa stal symbolom celej série. Ako ste na tom s vedomosťami o tejto ságe?


Ruská polícia vykonala raziu u Putinovho kritika Chodorkovského

Prehľadávali aj dom organizácie Otvorené Rusko, ktorá podporuje politických väzňov.

MOSKVA. Ruskí vyšetrovatelia vykonali razie v domoch najmenej piatich ľudí pracujúcich pre exilového oligarchu a odporcu Kremľa Michaila Chodorkovského. Urobili tak v rámci vyšetrovania nedoriešeného prípadu, ktorý sa týka medzičasom zaniknutého ropného koncernu Jukos, informoval Vyšetrovací výbor Ruskej federácie (SKR). Jukos bol nútený v roku 2006 vyhlásiť bankrot a jeho majiteľ Chodorkovskij bol odsúdený na 14-ročné väzenie pre údajné daňové úniky a spreneveru. Vo väzení strávil deväť rokov, ruský prezident Vladimir Putin mu v decembri roku 2013 udelil milosť, poznamenáva agentúra AP. Chodorkovskij však všetky obvinenia odmietal a domnieval sa, že išlo o pomstu Kremľa za jeho politické ambície. V boji proti prezidentovi Putinovi pokračuje aj po odchode do zahraničného exilu. Jednu z razií vykonali aj v dome šéfa Chodorkovského mimovládnej organizácie Otvorené Rusko, ktorá okrem iného poskytuje podporu nezávislým médiám a politickým väzňom. V apríli polícia prehľadala aj moskovské sídlo tejto organizácie. "Takéto razie nezastavia našu prácu, ale pomáhajú pochopiť, koho chránia (ruské) tajné služby," reagoval na Twitteri Chodorkovskij.


Erdogan sa dohodol s Putinom, v Sýrii budú spoločne hliadkovať

Cieľom  dohody je udržať kurdské sily od sýrskych hraníc s Tureckom.

BRATISLAVA. Ruský prezident Vladimir Putin a turecký prezident Recep Tayyip Erdogan v ruskom letovisku Soči uzavreli podľa vlastných slov "historickú dohodu", ktorej cieľom je udržať kurdské sily od sýrskych hraníc s Tureckom. Na základe nej budú na hranici spoločne hliadkovať. Pre Turecko to znamená, že si udrží kontrolu nad územím na úkor Kurdov, zatiaľ čo ruské jednotky budú spolu so sýrskymi dohliadať na zvyšok hranice. Dohodu uzavreli po tom, ako Spojené štáty náhle a neočakávane stiahli svoje jednotky zo severovýchodnej Sýrie, čo podľa analytikov znamenalo posilnenie tureckého a ruského vplyvu v regióne. Informuje o tom britská BBC.Turecko tento mesiac spustilo ofenzívu s cieľom vyhnať od svojej južnej hranice kurdských bojovníkov a v severovýchodnej časti Sýrie vytvoriť nárazníkovú zónu o šírke približne 30 kilometrov. Turecko pri pokuse vytvoriť takzvanú "bezpečnostnú zónu", do ktorej chce poslať dva milióny sýrskych utečencov nachádzajúcich sa v Turecku, obsadilo 120-kilometrový pás pozdĺž svojej hranice so Sýriou medzi mestami Ras al-Ajn a Tal Abjád. Po uzavretí dohody Turecko oznámilo, že nie je nutné pokračovať v ofenzíve, ktorú prerušilo dočasné prímerie, pretože kurdskí bojovníci sa stiahli z tureckej "bezpečnostnej zóny". Vo vyhlásení Ruska a Turecka sa tiež uvádza, že jednotky Kurdov sa stiahnu z miest Manbídž a Tal Rifát, ktoré ležia mimo daného územia. Kurdské jednotky sa ešte musia vyjadriť, či s takýmito požiadavkami súhlasia.Podľa plánu by malo mať Rusko v častiach severnej Sýrie spoločné hliadky s Tureckom, ktoré majú zabrániť návratu kurdských bojovníkov do blízkosti turecko-sýrskych hraníc. Tieto hliadky by sa mali začať už v stredu, rovnako tiež spoločné hliadky Ruska a Sýrie v oblastiach, kde nepôsobia turecké jednotky.


Belgický minister: Turecko sa musí vyhnúť urážlivým vyhláseniam proti členom EÚ

Priznal, že je znepokojený rastúcim napätím medzi Ankarou na jednej strane a Haagom a Berlínom na strane druhej.

BRUSEL. Sloboda prejavu je základnou hodnotou pre Belgicko a Európsku úniu, zároveň však musí byť zaručený aj verejný poriadok. Uviedol to podpredseda belgickej vlády a minister zahraničných vecí Didier Reynders na margo najnovšieho diplomatického sporu Turecka s niektorými členskými štátmi EÚ. Reynders priznal, že je znepokojený rastúcim napätím medzi Ankarou na jednej strane a Haagom a Berlínom na strane druhej, vyvolaným nepovolením účasti tureckých ministrov na volebných zhromaždeniach tureckej komunity v týchto krajinách. Zhromaždenia sa konali na podporu ústavného referenda v Turecku, ktoré má poskytnúť prezidentovi Recepovi Tayyipovi Erdoganovi rozsiahle právomoci. Miestne samosprávy s podporou polície musia podľa Reyndersa vyhodnotiť možné riziká nepokojov a prijať potrebné opatrenia vrátane zrušenia podujatí súvisiacich s kampaňou tureckej komunity na podporu aprílového referenda v Turecku. Reynders v tejto súvislosti vyzval na zdržanlivosť. "Je potrebné vyhnúť sa poburujúcim a urážlivým vyhláseniam proti členským štátom EÚ, najmä pojmom ako nacizmus, fašizmus či odkazom na genocídu v Srebrenici," konštatoval belgický vicepremiér. Vyzval všetky strany, aby zabránili ďalšej eskalácii napätia a uprednostnili dialóg a pokojnú diskusiu o sporných otázkach. V Belgicku nedošlo k podobným situáciám ako v nemeckých a holandských mestách. Avšak starosta Antverp a šéf protiimigračne zameranej strany Nová flámska aliancia (N-VA) Bart De Wever zrušil dve politické akcie plánované na piatok tureckou opozičnou Stranou národného hnutia (MHP) v Bercheme, jednej z antverpských štvrtí. MHP podporuje rozšírenie prezidentských právomocí pre Erdogana. Informáciu potvrdil aj šéf Federácie Turkov v Belgicku (BTF) Ömer Zararsiz. De Wever svoje rozhodnutie zdôvodnil hrozbou narušenia verejného poriadku, čo konzultoval aj s mestskou políciou. K zrušeniu okolo 20-tisícového zhromaždenia zvolaného Zväzom európskych tureckých demokratov (UETD) na 9. apríla došlo aj v meste Gent. Generálny riaditeľ spoločnosti Artexis Dirk Van Roy, ktorá prevádzkuje výstavisko v tomto meste, uviedol, že tento míting bol zrušený z kapacitných dôvodov.


Páči sa mu, keď stromy umierajú. Fúzač alpský do nich kladie vajíčka

Vo svete hmyzu patrí k výnimkám, ktorých sa neštítime. Skôr naopak. Pohľadom naň sa možno priam kochať. Fúzač alpský je pekný modrastý chrobáčik s typicky čiernou kresbou a dlhými tykadlami. V našej rubrike o zvieratách často spomíname druhy, ktoré sa kvôli ľudským zásahom do prírody zaradili medzi ohrozené. Fúzač alpský k nim síce patrí tiež, no pravdou je, že vyslovene vyhľadáva choré či spílené stromy, do ktorých potom samička kladie vajíčka. Vytínanie lesov ho teda neohrozuje. Ďalšie priemyselné spracovanie dreva už áno. Rozšírený je po celej Európe, od západného Francúzska po Pobaltie, ale aj v Škandinávii a Zakaukazsku. U našich susedov v Česku už patrí medzi veľmi vzácne druhy, na Slovensku je stále pomerne rozšírený. Pri potulkách prírodou naň môžeme natrafiť najmä v Malých a Bielych Karpatoch, Slovenskom rudohorí či v Strážovských vrchoch. Najviac sa fúzačovi alpskému páči v horských zmiešaných lesoch a svetlých bučinách. Kým v minulosti sa o ňom hovorilo ako o horskom chrobákovi, dnes už vieme, že pre fúzačovu spokojnosť nie je dôležitá nadmorská výška. Podstatné sú ubytovacie podmienky v prostredí, kde sa rozhodol usalašiť. Najpočetnejšie sú preto rodinky fúzačov v bukových lesoch s čerstvo popadanými či umierajúcimi stromami. Môže merať až štyri centimetre. Kým samčekovia majú tykadlá spravidla dvakrát dlhšie ako telo, u samičiek sú podstatne kratšie a len zriedka presiahnu dĺžku tela. Fúzače alpské sú sfarbené do sivastej alebo modrej farby, pričom na plochých krovkách majú typickú kresbu v podobe čiernych škvŕn s bledým orámovaním. Každý chrobák má jednu veľkú prednú škvrnu, spojenú priečnu a malú škvrnu vzadu. Napriek týmto spoločným znakom sú krovky každého fúzača trochu iné, aj čierne fliačiky sú od seba rôzne vzdialené, čo fascinuje zberateľov hmyzu. Dospelé chrobáky môžeme zazrieť v období od júna do septembra, najmä, keď svieti slnko. Vtedy si vyberajú teplé svahy orientované na juh a začínajú s rituálom párenia. Oplodnená samička potom hľadá nejaký čerstvo zoťatý alebo umierajúci buk, hrab či javor, aby do štrbín ranenej kôry mohla naklásť vajíčka. Ako sme spomínali v úvode, vytínanie stromov fúzače neohrozuje. Horšie je, keď lesníci nechajú priemyselne vyťažené drevo v lese. Samičky sa doň vykladú a keď sa drevo odvezie na spracovanie do továrne, je to koniec pre všetky vajíčka. Ak si však samička vyberie kmeň, ktorý v lese zostane, zárodky majú šancu na prežitie. Čaká ich však dlhá cesta, kým sa z nich napokon stanú malé chrobáčiky. Z vajíčok sa najprv vyvinú biele larvy, ktoré vyzerajú ako malé valčeky. Minimálne tri roky prežijú v takomto stave ukryté v dreve, ktorým sa živia. Celulózu z dreva im pomáhajú stráviť symbiotické organizmy. Teda také, s ktorými je spolužitie obojstranne prospešné. V poslednom vývojovom štádiu, zvyčajne v máji a júni, sa larvy v kmeni zakukľujú. Čaká ich posledná premena. Ako dospelé chrobáky sa už živia len miazgou ranených stromov. Donedávna ich ľudia považovali za škodcov dreva, no iste uznáte, že umierajúcim alebo vypíleným stromom zas tak veľmi neškodia. Hrozbou pre nevyliahnuté fúzače sú najmä ďatle, ktoré ich z kôry vydzobávajú. Dospelé chrobáky majú zasa nepriateľov medzi lesnými vtákmi a jaštericami.


Wawrinka nenastúpi na zápas. Federer bez boja postúpil do semifinále

Zápas švajčiarskej dvojice si diváci nepozrú.

BAZILEJ. Švajčiarsky tenista Roger Federer postúpil do semifinále dvojhry na turnaji ATP v Bazileji bez boja. Jeho krajan a súper vo štvrťfinále Stan Wawrinka totiž už deň pred piatkovým duelom oznámil, že pre problémy s chrbtom na zápas nenastúpi. Federer je tak o krok bližšie k zisku jubilejného desiateho titulu na podujatí vo svojom rodnom meste. ATP Bazilej - dvojhra - štvrťfinále Roger Federer (1-Švaj.) - Stan Wawrinka (7-Švaj.) - bez boja Reilly Opelka (USA) - Roberto Bautista Agut (4-Šp.) 6:3, 3:6, 6:3


Trendom roka 2018 je Ultra Violet, farba vesmíru aj kvetov

Fialová bude vládnuť móde, dizajnu aj líčeniu.

Loading
 ... Dramatický a zároveň zádumčivý odtieň fialovej bude vládnuť móde a dizajnu. Spoločnosť Pantone, ktorej farebné škály sú základom pre viaceré priemyselné a dizajnové odvetvia, už od roku 2010 vyhlasuje farbu roka. Tá symbolizuje nasledujúcich dvanásť mesiacov. Rokom 2018 by nás mala sprevádzať Ultra Violet, ktorá sa v jej vzorkovníku nachádza pod číslom PANTONE 18-3838. „Pantone farba roka znamená vo svete dizajnu oveľa viac ako len trend, je to odraz toho, čo v dnešnom svete potrebujeme,“ povedala na margo rozhodnutie inštitútu Pantone Color Institute jeho viceprezidentka Laurie Pressman. Fialová v tomto odtieni symbolizuje experimentovanie a je farbou, ktorá jednotlivcov podnecuje ku kreativite a k posúvaniu svojich hraníc. Spoločnosť Pantone určila Ultra Violet na základe prieskumov a analýz, ktoré zbiera počas celého roka. Je to výrazná a meditatívna farba s mystickým presahom. Objavuje sa ako vzácna a dôležitá náboženská farba, farba vesmíru a uvedomelého vnímania. V prírode ju nachádzame v kvetoch fialiek, levendule, vistérie a hyacintu. V lesklých odtieňoch ju nájdete aj na telách hmyzu a v letnom súmraku. Loading
 ... Vyrobiť fialovú farbu bolo v minulosti extrémne náročné a drahé, preto sa spájala s vysokými predstaviteľmi štátu a šľachtou. Neskôr vstúpila Ultra Violet aj do popkultúry. Pantone Color Institute vo svojom vyhlásení spomína hudobníkov Princea, Davida Bowieho a Jimiho Hendrixa. Hoci je fialová veľmi výrazná farba, pristane tmavovláskam aj blondínam. Vďačne sa kombinuje s neutrálnymi svetlými farbami ako sú béžová, vanilková alebo slonovinová. Často sa však využíva aj ako základná farba outfitov založených na takzvanom color blockingu, teda kombinovaní výrazných farieb z opačnej strany spektra. V tomto prípade sa kombinuje s horčicovo žltou a korálovo červenou. Napriek tomu, že ide o výraznú a extravagantnú farbu, čoraz častejšie ju vidno v líčení pier, očí a dokonca aj ako trendová farba na vlasy. Loading
 ... Loading
 ...   Loading
 ... Loading
 ...   Loading
 ...


Do baktérií pridali zvukový gén, môžu zmeniť medicínu

Geneticky upravená Escherichia coli dáva šancu na nové zobrazovacie metódy v medicíne.

Vedci našli spôsob, ako sa pomocou ultrazvuku „porozprávať“ s geneticky upravenou baktériou žijúcou hlboko v črevnom trakte. Predpokladajú, že tento objav sa časom uplatní aj pri liečbe mnohých ľudských chorôb vrátane rakoviny. Čaká nás teda pokrok v medicíne spojený s principiálne novým spôsobom zobrazovania baktérií vo vnútorných orgánoch a živých tkanivách? Americkí vedci z prestížneho Kalifornského technického inštitútu (Caltech) sa nazdávajú, že by to tak mohlo byť. O svojom výskume informovali v britskom týždenníku Nature. V sci-fi filme Harryho Kleinera Fantastická cesta (1966) sa atómová ponorka aj s posádkou zmenší na veľkosť baktérie. Lekári ju vstreknú do tela vedca, ktorý dostal embóliu, aby ich miniaturizovaní kolegovia mohli laserom opraviť krvnú zrazeninu v jeho mozgu. Film ako celok, samozrejme, zostáva vo sfére sci-fi aj po polstoročí. Vedci z Kalifornského technického inštitútu v Pasadene (Kalifornia) však urobili prvý krok k tomu, aby sa stala realitou aspoň časť príbehu, ktorý neskôr stvárnil aj slávny Isaac Asimov. Vytvorili totiž bakteriálne bunky, ktoré dokážu odrážať ultrazvukové vlny. Konečným cieľom je zaviesť takto geneticky upravené baktérie do tela pacienta, napríklad spolu s probiotickými baktériami, ktoré pomáhajú liečiť črevné choroby, alebo spolu s cielenou liečbou rakovinových nádorov. Následné použitie ultrazvuku umožní overiť, či sa liečba dostala na správne miesto a funguje tak, ako má. „Vytvárame také bakteriálne bunky, ktoré nám s pomocou odrazených zvukových vĺn dajú vedieť, kde presne v tele sa nachádzajú, podobne ako ponorka použije sonar v situácii, keď ju sleduje iná ponorka, aby zistila jej polohu,“ povedal vedúci výskumného tímu a spoluautor štúdie Mikhail Shapiro z Caltechu. „Chceme, aby sme sa mohli baktérie opýtať: 'Kde si a ako sa máš?' Prvým krokom je naučiť sa zameriavať a zobrazovať bunky, ďalším krokom je naučiť sa s nimi komunikovať.“ Sonar sa v lekárstve používa bežne, no slúži na vyšetrenie väčších celkov. Myšlienka dostať sa pri zobrazovaní až na úroveň baktérií vyplýva z toho, že mnohé mikroorganizmy sú pre správne fungovanie organizmu nevyhnutné. Napríklad probiotické baktérie zlepšujú prostredie v črevách, čím pomáhajú liečiť aj takú nepríjemnú chorobu, akou je syndróm dráždivého čreva. Iné štúdie ukázali, že baktérie by sa mohli uplatniť aj pri cielenom zameriavaní a ničení rakovinových buniek. Lekári však zatiaľ nedokážu zistiť, kde sa „liečivé“ baktérie nachádzajú a čím sa tam zaoberajú, ani im dať inštrukcie, čo majú robiť ďalej. Bakteriálne bunky je síce možné zobraziť s pomocou svetla vďaka génu, ktorý určenú bunku označí zelenou fluorescenčnou bielkovinou; funguje to však iba vtedy, ak sa tkanivo vyberie z tela, lebo do hlbších štruktúr živého organizmu svetlo preniknúť nedokáže. Shapiro sa preto rozhodol riešiť problém zameriavania a komunikácie s upravenou bunkou pomocou ultrazvuku. Prvý výrazný úspech zaznamenal pred šiestimi rokmi, keď zistil, že vodné baktérie majú bielkovinové štruktúry naplnené plynom, ktorý im pomáha udržať sa na hladine. Vedec predpokladal, že tieto plynové mechúriky vedia odrážať zvukové vlny spôsobom, ktorý ich umožňuje rozlíšiť od iných typov buniek. Ďalšou fázou výskumu bolo, že Shapiro a jeho tím dokázali zobraziť baktérie s plynovými mechúrikmi pomocou ultrazvuku v črevách a tkanivách živých pokusných myší. Nasledujúcim cieľom bolo preniesť gény, umožňujúce vznik mechúrikov vo vodných baktériách, do inej baktérie. Horúcim kandidátom bola Escherichia coli, ktorá patrí k bežnej ľudskej črevnej mikroflóre a používa sa aj ako súčasť probiotík (má však taktiež veľa nebezpečných druhov). „Chceli sme, aby sa E. coli naučila vyrábať plynové mechúriky vlastnými silami,“ hovorí Shapiro. „Bolo to naším cieľom odvtedy, čo sme si uvedomili ich veľký potenciál. Na ceste k tomuto cieľu sme však museli odstrániť niekoľko zábran. Keď všetko konečne zafungovalo, naše nadšenie bolo obrovské.“ Najväčšou výzvou pre tím bolo vyriešiť prenos genetickej „mašinérie“ potrebnej na to, aby E. coli začala produkovať plynové mechúriky. Najskôr vedci skúšali izolovať gény z vodnej cyanobaktérie druhu Anabaena flos-aquae, ktorá je súčasťou planktónu. Ani s touto výbavou však E. coli nedokázala vyrábať mechúriky. Potom skúsili použiť gény z príbuzného druhu E. coli, teda z baktérie nazvanej Bacillus megaterium, žijúcej v najrôznejších prostrediach. Lenže opäť bez úspechu: plynové mechúriky síce vznikli, no boli príliš malé na to, aby dokázali efektívne odrážať zvukové vlny. Nakoniec všetko zachránila myšlienka vyskúšať mix génov z oboch druhov. Vďaka nej sa E. coli konečne naučila vyrábať mechúriky a vytvárať si v nich dostatočne veľké zásoby plynu. Ani to však nebolo jednoduché. Dúfame, že v konečnom dôsledku urobí pre ultrazvuk to, čo urobil zelený fluorescenčný proteín pre techniky svetelného zobrazovania Gény, kódujúce výrobu bielkovín potrebných na vytváranie plynových mechúrikov, totiž fungujú dvojakým spôsobom: môžeme si ich predstaviť buď ako tehly, z ktorých sa systém skladá, alebo ako žeriav, ktorý ich ukladá na správne miesto. Vedci vyhrali svoj boj až v momente, keď si uvedomili, že E. coli potrebuje na vytváranie plynových mechúrikov tehly z Anabaena flos-aquae, a žeriav z Bacillus megaterium. Nasledujúci experiment ukázal, že takto geneticky upravenú E. coli možno s pomocou ultrazvuku zobraziť a lokalizovať v črevách pokusných myší. „Toto je prvý zvukový gén, ktorý sa uplatní pri zobrazovaní ultrazvukom,“ hovorí Shapiro. „Dúfame, že v konečnom dôsledku urobí pre ultrazvuk to, čo urobil zelený fluorescenčný proteín pre techniky svetelného zobrazovania, a že prinesie skutočnú revolúciu v zobrazovaní buniek.“ Nová technika bude dostupná pre výskum na zvieratách už čoskoro. Využitie v medicíne pre ľudí si však vyžiada ešte veľa úsilia počas mnohých nasledujúcich rokov. Bol by to však naozaj obrovský úspech, ktorý by priniesol nové možnosti liečby. Prelomové práce na objave a výskume zelenej fluoreskujúcej bielkoviny ocenili v roku 2008 Nobelovou cenou, pričom základná štúdia M. Chalfieho o zelenom proteíne patrí medzi 20 najcitovanejších vedeckých prác z oblasti molekulárnej biológie a genetiky vôbec. Zaujímavé je tiež, že tento „zvukový“ výskum prichádza veľmi krátko po objave gravitačných vĺn, ktorý nám umožní vesmír nielen vidieť, ale aj počuť. Hlavný zdroj: Caltech, Nature


Stredné Filipíny opäť zasiahli silné otrasy, mohli spôsobiť zosuvy pôdy

V dôsledku minulotýždňových otrasov pôdy zahynuli na Filipínach najmenej dvaja ľudia.

MANILA. Strednú časť Filipín, ktorá sa spamätáva z následkov zemetrasenia, zasiahli v podnelok ráno opäť silné otrasy. Podľa šéfa filipínskeho vulkanologického a seizmologického ústavu Renata Soliduma chvenie výrazne pocítili v meste Ormoc na ostrove Leyte a jeho okolí, pričom mohlo spôsobiť zosuvy pôdy a ďalšie poškodenie narušených budov. Zatiaľ však neboli hlásené nijaké škody alebo zranenia. Pondelňajšie zemetrasenie s magnitúdom 5,4 označil Solidum za najsilnejšie z tzv. dotrasov po zemetrasení z minulého štvrtka, ktorého magnitúdo bolo vyčíslená na 6,5. V dôsledku minulotýždňových otrasov pôdy zahynuli na Filipínach najmenej dvaja ľudia a desiatky ďalších utrpeli zranenia. Štyri osoby sú nezvestné. Zo zasiahnutej oblasti hlásili aj poškodenie geotermálnej elektrárne, zosuvy pôdy či zrútenie budovy s predajňou potravín. Filipíny často sužujú zemetrasenia vzhľadom na ich polohu v tzv. Ohnivom kruhu, ktorý je zónou silnej seizmickej a vulkanickej činnosti, obkolesujúcou Tichý oceán. V roku 1990 otrasy s magnitúdom 7,7 usmrtili na severe tejto krajiny takmer 2000 ľudí.


Meteorológovia vydali výstrahy, horúco bude na väčšine územia

Teplota môže miestami vystúpiť až na 36 stupňov Celzia.

BRATISLAVA. Na väčšine územia Slovenska bude v pondelok horúco, teplota môže miestami vystúpiť až na 36 stupňov Celzia. Slovenský hydrometeorologický ústav (SHMÚ) vydal výstrahy prvého a druhého stupňa pre väčšinu územia Slovenska, a to od 13.00 do 19.00 h. Počas vysokých teplôt netreba zabúdať na pitný režim. Pomáha predchádzať kolapsom z tepla, preto treba piť priebežne a nečakať na pocit smädu. V súvislosti s vysokými horúčavami na to upozornila hovorkyňa Operačného strediska záchrannej zdravotnej služby SR Alena Krčová. Vysoké teploty podľa záchranárov predstavujú záťaž na organizmus, najohrozenejšie sú deti, seniori a chronickí pacienti. Vhodné nápoje sú napríklad minerálne vody s obsahom sodíka do 100 miligramov na liter, bylinkové a ovocné čaje alebo šťavy. Obsahovať by mali čo najmenej cukru (do šiestich percent), ten totiž zvyšuje pocit smädu. Nevhodný je tiež alkohol, ktorý zvyšuje produkciu tepla v organizme. Ideálne nie sú ani príliš studené nápoje. Pri pobyte na slnku treba myslieť na vhodnú pokrývku hlavy a ľahký odev. Večer by mali horúčavy vystriedať búrky. Najmä na západe Slovenska môže spadnúť 20 - 40 milimetrov zrážok. Hrozí preto zvýšenie hladiny malých vodných tokov a zatopenie pivníc, podjazdov a podchodov. Okrem toho môžu padať krúpy a fúkať silný vietor s rýchlosťou v nárazoch do 85 kilometrov za hodinu. Výstraha pred búrkami platí od pondelka 21.00 h až do utorkového (13. 8.) rána.


Slováci majú podľa prieskumu v obľube viac pivo ako víno

Aspoň raz týždenne vypije pivo 85 percent Slovákov.

BRATISLAVA. Viac ako tretina Slovákov (38 percent) sa viac považuje za "pivárov" ako za "vinárov" (26 percent). Najčastejšie si vychutnávajú svetlú desiatku a čoraz viac aj nealkoholické pivá a radlery. Vyplýva to z prieskumu pre Slovenské združenie výrobcov piva a sladu. Podľa prieskumu Slováci pijú najmä klasické alkoholické pivo, aspoň raz týždenne si ho dopraje 72 percent, viac muži (86 %) ako ženy (58 %). Prieskum tiež ukázal, že Slováci majú najradšej čapované (44 %) a svetlé 10-stupňové pivo (44 %). Ženy viac preferujú malé čapované pivo (45 %) a viac ako tri štvrtiny mužov zas veľké čapované pivo (84 %). Ženy popri svetlom pive (36 %) obľubujú aj nealkoholické pivo, ktoré si zvolí 37 percent Sloveniek. "Keď sa ide na pivo, tak sa objednáva najčastejšie veľké čapované pivo (60 %), malé si dávame menej často (27 %). Muži pijú najmä veľké čapované pivo (84 %). Ženám viac vyhovuje malé čapované pivo (45 %)," uviedol prieskum. Veľmi obľúbené sú podľa prieskumu však aj radlery, ochutené pivá a nealkoholické pivo. Aspoň raz týždenne si ochutené pivá a radlery dopraje 56 percent Slovákov (z toho viac ženy 60 % ako muži 51 %) a nealkoholické pivo si dá polovica Slovákov (51 %), z toho viac ženy (58 %) ako muži (43 %). "Asi 38 percent Slovákov sa pokladá skôr za pivárov, 26 percent skôr za vinárov. Približne 16 percent sa nezaradilo ani medzi pivárov, ani medzi vinárov a 20 percent respondentov nekonzumuje ani pivo a ani víno," zistilo sa v prieskume. Aspoň raz týždenne si pivo vychutná až 85 percent dospelých Slovákov. Spotreba piva podľa Slovenského združenia výrobcov piva a sladu v porovnaní s inými alkoholickými nápojmi rastie. Ročne sa ho v priemere vypije na Slovensku až 72 litrov na hlavu, čo predstavuje asi 144 tzv. veľkých pív. Slovákov si vychutná pivo aspoň raz týždenne. "Pivo je nápoj, ktorý vďaka nespočetným variáciám chutí a štýlov vie ponúknuť niečo na každú príležitosť a dokonca aj reagovať na zmeny v životnom štýle ľudí," povedala Jana Shepperd, prezidentka Slovenského združenia piva a sladu. Podľa Shepperd sú dnes Slováci náročnejší a častejšie hľadajú kvalitné a štýlové nápoje, ktoré si môžu vychutnať vonku, s priateľmi po práci. "Pod rast spotreby a obľúbenosti piva sa u nás podpisuje tiež fakt, že máme možnosť siahnuť aj po nealkoholickom pive alebo radleroch. Tieto varianty piva sa stávajú čoraz vyhľadávanejšou alternatívou pre ľudí, ktorí často šoférujú alebo sa venujú športu," dodala Shepperd. Slovenské združenie výrobcov piva a sladu je dobrovoľnou profesijnou stavovskou organizáciou, ktorá združuje právnické osoby podnikajúce vo výrobe sladu a piva. Okrem pivovarov a sladovní združuje aj servisné a obchodné organizácie, ktoré spolupracujú s výrobcami piva. Od roku 2008 je riadnym členom európskeho pivovarníckeho združenia The Brewers of Europe.


Ministerstvo odporúča zvážiť cestovanie do určitých oblastí Gambie

Dlhoročný gambijský prezident, ktorý v decembri prehral prezidentské voľby, naďalej odmieta opustiť úrad.

BRATISLAVA. Ministerstvo zahraničných vecí a európskych záležitostí odporúča slovenským občanom až do odvolania zvážiť nevyhnutnosť cestovania do Gambie. Dôvodom je hrozba eskalácie vnútropolitického napätia spojeného s inauguráciou novozvoleného prezidenta. Ak by slovenskí občania z nevyhnutných dôvodov museli do krajiny cestovať, ministerstvo odporúča v prípade núdze obrátiť sa na Delegáciu Európskej únie v hlavnom meste Banjule alebo na zastupiteľský úrad ktorejkoľvek členskej krajiny Európskej únie, a pred cestou sa dobrovoľne zaregistrovať na webovej stránke MZV. Dlhoročný gambijský prezident Yahya Jammeh, ktorý v decembri prehral prezidentské voľby, naďalej odmieta opustiť úrad. Naplánovaná inaugurácia nového prezidenta Adamu Barrowa sa vo štvrtok síce uskutoční, ale v hlavnom meste susedného Senegalu - Dakare. Kríza v Gambii vyvolaná spormi o výsledok prezidentských volieb sa naďalej stupňuje. Začiatkom týždňa odišli do susedného Senegalu ďalšie tisíce Gambijčanov, ktorí sa obávajú vypuknutia ozbrojených zrážok, informovala v Dakare hovorkyňa Úradu vysokého komisára OSN pre utečencov Hélene Cauxová. Na senegalskej strane spoločnej hranice s Gambiou sú rozmiestnené jednotky Senegalu, Nigérie a Ghany, ktoré sú pripravené na vojenský zásah v Gambii. V obave pred nepokojmi do Senegalu uplynulú sobotu odcestoval aj novozvolený prezident Barrow, ktorý trvá na tom, že sa dnes ujme úradu, aj keď prezidentský sľub zloží na gambijskom veľvyslanectve v Dakare. Jammeh vyhlásil v stredu v Gambii výnimočný stav a armádu uviedol do stavu najvyššej pohotovosti. Na jeho strane je veliteľ armády Ousman Badjie, ktorý už niekoľkokrát prisahal vernosť doterajšiemu autokratickému prezidentovi. Experti sa však podľa agentúry DPA domnievajú, že napriek tejto podpore sú Jammehove sily obmedzené a vojensky sa zrejme dlho neudrží. Armáda Gambie s 1,9 milióna obyvateľov má totiž len asi tisíc vojakov a má tak len malú šancu odolať dobre vycvičeným jednotkám Hospodárskeho spoločenstva západoafrických štátov (ECOWAS) - napríklad susedného Senegalu, ktorého armádu tvorí takmer 20-tisíc vojakov.


Nadviazal na senzačný triumf spred šiestich rokov. Vaculík triumfoval na VC Poľska

Loading
 ... GORZÓW. Slovenský pretekár na plochej dráhe Martin Vaculík vyhral v sobotu Veľkú cenu Poľska v Gorzówe a pripísal si tretí triumf v elitnom seriáli Grand Prix. Vo finále nechal za sebou domácich motocyklistov Bartosza Zmarzlika a Patryka Dudku, medzi ktorých sa ešte na tretie miesto dostal líder MS Brit Tai Woffinden. Pretekár Speedway Clubu Žarnovica prvýkrát v Grand Prix štartoval pred šiestimi rokmi v Gorzówe, kde vtedy z pozície náhradníka senzačne zvíťazil. Druhú výhru pridal vlani v Slovinsku. Pritom sezóna 2018 sa pre Vaculíka nezačala najlepšie, keď v apríli utrpel otvorenú fraktúru ľavého členka pri páde počas pretekov na Britských ostrovoch a po sérii operácií musel niekoľko týždňov pauzovať. Prišiel o úvodné dve veľké ceny a v ďalších troch ho brzdilo nedoliečené zranenie. Vaculík potvrdil, že mu technická dráha v Gorzówe sedí. Práve preto neváhal podpísať pred sezónou 2017 zmluvu s tamojším klubom pre poľskú Extraligu. Woffinden vedie po siedmom podujatí priebežné poradie šampionátu o 16 bodov pred Zmarzlikom a mieri za tretím titulom majstra sveta. Vaculík sa vďaka víťazstvu posunul v klasifikácii z 15. pozície na trinástu. Do konca sezóny zostávajú ešte tri preteky, ten najbližší 8. septembra v Slovinsku. Vaculík má stále reálnu možnosť priblížiť sa k osmičke jazdcov, zabezpečujúcich si účasť aj v budúcoročnom seriáli GP.


Koučovať môžete aj sami seba, tu je návod, ako na to

Existuje len jedna osoba, ktorá vás môže spoľahlivo doviesť k vašim cieľom – vy sami.

Po veľkom boome koučovania vo všetkých možných oblastiach života prichádza do módy takzvané sebakoučovanie. Hlavný rozdiel medzi sebakoučingom a klasickým koučingom je v tom, že vás k vysnívaným cieľom, k riešeniu rôznych krízových situácií a na ceste k hlbšiemu sebapoznaniu nevedie cudzia osoba. Koučkou ste pre seba len vy sama. Má to hneď niekoľko výhod. Po prvé, nikto na svete vás nemôže poznať lepšie ako vy. Plnenie cieľov si môžete citlivo nastaviť podľa svojich schopností, „ušiť si“ ho presne na mieru. Po druhé, nemusíte si dohadovať žiadne termíny s externým koučom ani za ne platiť. Po tretie, ak vaše koučovanie z nejakého dôvodu zlyhá, nemusíte z toho viniť nikoho iného, lebo zodpovednosť je len vo vašich rukách. Napokon, to je aj cieľom klasického koučingu – priviesť klienta k čo najväčšej zodpovednosti za svoj vlastný život. Bez toho, aby človek urobil tento dôležitý krok, sa nemôže nič v jeho životných okolnostiach zmeniť k lepšiemu. Ako urobiť zo seba schopného a predovšetkým efektívneho kouča? Máte niekoľko možností: Skôr, než sa pustíte do sebakoučovania, treba si uvedomiť, že budete musieť splniť tieto základné kritériá: REÁLNY ODHAD: Odhadnúť sám seba je niekedy ťažšie ako posúdiť schopnosti iných ľudí. Je to však základný predpoklad pre úspešný sebakoučing. Keď začnete formulovať svoje ciele, je dôležité ostať realistom. Plánujte si ich splnenie s ohľadom na svoje reálne schopnosti a možnosti. Nemali by ste sa pritom podceňovať ani preceňovať. VYTRVALOSŤ: Pri napĺňaní vašich túžob a snov sa vám môžu postaviť do cesty rôzne nepredvídateľné prekážky. Ak sa to stane, je dôležité prijať ich, nejakým spôsobom spracovať a pokračovať ďalej. SEBAKONTROLA: Napredovanie v sebakoučingu si vyžaduje funkčný systém sebakontroly. Najlepšie je pravidelné vyhodnocovanie čiastkových úloh, ktoré vedú k naplneniu cieľov, napríklad na týždennej báze. Skôr než začnete so sebakoučovaním, je dobré uvedomiť si, prečo vlastne chcete tento proces podstúpiť. Čo potrebujete, aby ste sa cítili šťastnejšia, spokojnejšia, aby bol váš život bohatší a po všetkých stránkach naplňujúci? Skúste sa na seba pozrieť zvonku, akoby ste sa pozerali na cudzieho človeka, a položiť si základnú otázku: Čo táto osoba potrebuje, aby bola šťastná? Možno vám napadnú viaceré možnosti – mala by schudnúť o dve konfekčné veľkosti, splatiť dlh na kreditnej karte, dokončiť rekonštrukciu bytu, zlepšiť si angličtinu... Spíšte si jednotlivé nápady na papier a pokúste sa ich očíslovať podľa dôležitosti. Realizácia ktorého cieľa sa vám javí ako najnaliehavejšia? Nehľadajte nejaké objektívne kritérium, podľa ktorého by ste sa mali riadiť. Počúvajte svoj vnútorný hlas a pustite sa do toho, čo subjektívne vnímate ako najdôležitejšie. Každý veľký cieľ, bez ohľadu na to, čo je jeho náplňou, sa skladá z menších, čiastkových úloh, ktoré vedú k jeho naplneniu. Na udržanie sebadisciplíny je dobré naplánovať si ich časový harmonogram. Napríklad, ak potrebujete schudnúť desať kilogramov, rozdeľte si plán chudnutia na desať mesiacov, čo je v priemere asi jeden kilogram úbytku hmotnosti za mesiac. Takéto tempo chudnutia by malo byť reálne zvládnuteľné aj v prípade, ak vás zdrží napríklad chrípka a budete musieť na nejaký čas poľaviť z tréningového plánu. Po stanovení konečného cieľa si budete musieť vypracovať plán činností, ktoré vás povedú k jeho splneniu. Stravovací režim, tréningové jednotky... Ak na ich vypracovanie nemáte dostatok vedomostí, vyhľadajte odbornú pomoc. Sebakoučovanie neznamená, že musíte všetko robiť len sama. To platí pre všetky oblasti, v ktorých si vytvárate osobné ciele – fyzická kondícia, financie, vzdelávanie, čokoľvek. Pokladáte sa za večnú smoliarku, ktorá nemá na to, aby si plnila veľké sny? V takom prípade by ste sa mali pokúsiť pozrieť na seba zhovievavejším, láskavejším pohľadom. Cesta k väčšej sebaistote môže viesť napríklad cez výpočet vecí, ktoré sa vám už v živote podarili. Čo to bolo? Pokúste sa spomenúť na svoje doterajšie úspechy. Ako ste sa cítili, keď sa vám ich podarilo dosiahnuť? Uchovajte si tento pocit vo svojom vnútri. Väčšinu ľudí brzdí pri napĺňaní životných cieľov ich vnútorný kritik, ktorý sa ozýva v rôznych životných situáciách, aby im pripomenul, že nie sú dosť atraktívni, empatickí, predvídaví a ktovie čo ešte... Jednoducho, že nie sú dosť dobrí na to, aby niečo dôležité zvládli. Vnútorný kritik pritom nie je démon, ktorý si na nich len tak „sadol“, lebo sa mu zachcelo. V jeho pozadí sú zvyčajne reálne prehry a zlyhania, ktoré ľudia prežili v minulosti a ktoré ich naučili radšej nežiadať príliš, aby neboli sklamaní. Kým neuveria, že si zaslúžia viac, tak sa im to nepodarí dosiahnuť. Ak to chcú zvládnuť, mali by pozorne počúvať svoj vnútorný hlas, a keď sa ozve vnútorný kritik, poďakovať mu za ostražitosť a ubezpečiť ho, že jeho obavy sú zbytočné. Lebo to, že sme niekedy v minulosti neboli na niečo pripravení, neznamená, že by sa to nemohlo časom zmeniť. Argumentujte v dialógu s vnútorným kritikom vo svoj prospech, pripomeňte mu, v čom ste sa medzičasom zlepšili. Komunikujte s ním trpezlivo a slušne. Negatívne vnútorné hlasy sa zvyčajne ozývajú o to dôraznejšie, o čo viac sa ich snažíme popierať alebo ignorovať. Naučte sa byť k svojmu vnútornému kritikovi láskaví. Vysvetlite mu, že život je o neustálom posúvaní hraníc, ktoré si určujeme krôčik po krôčiku stále o kúsok ďalej. Pri postupovaní vpred môžete natrafiť aj na rôzne prekážky zvonku, ktoré vám budú klásť do cesty iní ľudia. Napríklad ste si povedali, že sa potrebujete zlepšiť v angličtine, vášmu manželovi sa však nebude páčiť, že trávite viac času na jazykovom kurze ako doma. Alebo si naplánujete cestu do Indie, kde by ste chceli absolvovať detoxikačný ajurvédsky pobyt, najbližší príbuzní vám však budú tvrdiť, že by ste mali peniaze použiť radšej na rekonštrukciu kúpeľne, z ktorej by mali osoh všetci členovia rodiny. Alebo sa pustíte do písania odbornej publikácie a šéf v práci vás bude upodozrievať, že to robíte, aby ste ho zatienili. Ignorovať hlasy protivníkov by znamenalo vyostrenie vzťahov, a to pri ceste za šťastnejším zajtrajškom určite nepotrebujete. Preto ich pozorne počúvajte, uvedomte si, že títo ľudia v podstate nie sú proti vám, len obraňujú svoje záujmy a potrebujú vedieť, že vám na nich záleží. To im môžete dokázať aj bez toho, aby ste obetovali svoje priority. Máte pocit, že by ste sa mali do niečoho zásadného pustiť, nie ste si však stopercentne istá, či to skutočne chcete. K jednoznačnému rozhodnutiu vám môže pomôcť klasická psychologická metóda spísanie všetkých za a proti. Rozdeľte si hárok papiera na dve časti – na možnosť A a možnosť B. Napríklad možnosť A môže znamenať zmenu zamestnania a B alternatívu, že by ste zostali na svojom doterajšom pracovnom mieste. Potom si k „áčku“ spíšte všetky plusy a mínusy, ktoré by vám táto situácia priniesla. To isté urobte aj v prípade „béčka“. A napokon obidve možnosti navzájom porovnajte. Ktorá z nich obsahuje viac plusov a ktorá viac mínusov? Užitočné tipy a literatúru k téme sebakoučovania nájdete napríklad na webovej stránke medzinárodne uznávaného odborníka, ktorý sa špecializuje na túto oblasť Josepha Lucianiho, ktorý kombinuje techniky z kognitívnej psychológie a motivačného koučingu s cieľom posilniť pozitívne vzorce myslenia a zbaviť sa mentálnych blokov, ktoré nás brzdia. Podrobnosti nájdete na self-coaching.net.


Philadelphia zvíťazila v New Yorku, Golden State odčinilo domácu prehru s Clippers

Pozrite si výsledky play off NBA 2018/2019.

NEW YORK . Basketbalisti Philadelphie aj bez svojho podkošového lídra Joela Embiida zvíťazili v New Yorku nad domácim Brooklynom 131:115 a ujali sa vedenia 2:1 v sérii štvrťfinále play off Východnej konferencie NBA. Vo víťaznom tíme zabralo najmä duo Ben Simmons - Tobias Harris, Simmons premenil 11 z 13 pokusov z poľa a dosiahol svoje kariérne maximum v play-off 31 bodov, T. Harris pridal 29 bodov a 16 asistencií. Embiid sa síce rozcvičil pred zápasom, ale potom vedenie 76ers oznámilo jeho absenciu pre problémy s ľavým kolenom. "Máme v tíme hráčov, ktorí vedia doviesť zápas do víťazného konca a všetci o tom vieme," uviedol Ben Simmons. "Ak sedí najlepší hráč súpera, mala by z toho pre nás plynúť výhoda. Pre nás to bolo presne naopak," kritizoval 15-bodový pivot Brooklynu Jarrett Allen. Obhajca Golden State sa vrátil na víťaznú vlnu. Po nečakanom domácom kolapse, keď Warriors prišli o náskok 31 bodov, komfortne zvíťazili na palubovke Los Angeles Clippers 132:105. Tentoraz sa náskok 31 bodov nemazal, a to aj napriek tomu, že Stephen Curry oddychoval takmer celú druhú polovicu zápasu a Kevin Durant neodohral štvrtú štvrtinu. V prvých troch sa však blysol 38 bodmi a favorit vedie v sérii 2:1 na zápasy. Vedenia 2:1 sa v Západnej konferencii ujali aj hráči San Antonia. Nad Denverom doma zvíťazili 118:108. Potiahol ich rozohrávač Derrick White, ktorý si s 36 bodmi utvoril kariérne maximum. "Snažil som sa len dobre si zahrať basketbal a mať z toho radosť," uviedol White. VÝCHODNÁ KONFERENCIA Najviac bodov: Russell a LeVert po 26, J. Allen 15 - B. Simmons 31, T. Harris 29 (16 doskokov, 6 trojok), Redick 26 (5 trojok) ZÁPADNÁ KONFERENCIA Najviac bodov: White 36, DeRozan 25, Aldridge 18 (11 doskokov) - Jokič 22, Beasley 20 (5 trojok), Millsap 14 Najviac bodov: Zubac 18 (15 doskokov), L. Williams 16, JaMychal Green a Harrell po 15 - Durant 38, Stephen Curry 21 (4 trojky), Iguodala 15


Rekordný zápis v športovej gymnastike. Fenomenálna Bilesová má 23. medailu

STUTTGART. Americká reprezentantka v športovej gymnastike Simone Bilesová získala 23. medailu z MS a vyrovnala rekordný zápis Bielorusa Vitalija Ščerba. Američanka zdôraznila, že nemá príliš čas premýšľať o rekordoch. "Nemám čas myslieť na takéto veci. Snažím sa sústrediť iba na svoj výkon a po skončení pretekov myslím na večeru. Som rada, že vo finále preskoku mi vyšiel záver zostavy. Doskok bol čistý. Počas tréningu som s tým mala veľké problémy," povedala Bilesová pre agentúru AFP. V sobotu triumfovala na šampionáte v Stuttgarte v preskoku a v Nemecku získala už tretie zlato. Bilesová vybojovala najcennejšie kovy aj vo viacboji a v súťaži družstiev. Na bradlách skončila piata, titul obhájila - Belgičanka Nina Derwaelová. V prostných sa zo zisku zlata tešil filipínsky tínedžer Carlos Edriel Yulo, ktorý zdolal o jedinú desatinu bodu Izraelčana Arťoma Dolgopyata. Majster sveta vo viacboji Rus Nikita Nagornyj nevyužil šancu na zisk druhého titulu v priebehu 24 hodín a skončil až šiesty. na koni s držadlami triumfoval tretíkrát v kariére Brit Max Whitlock.


V Indii sa vykoľajil vlak, osem ľudí sa zranilo

NAÍ DILLÍ. Osem ľudí utrpelo zranenia, z nich dvaja vážne, pri sobotňajšom vykoľajení vlaku v severoindickom štáte Uttarpradéš. Informovala o tom agentúra DPA s odvolaním sa na predstaviteľov indických železníc. Osem vozňov rýchlika sa vykoľajilo neďaleko stanice mesta Rampúr. Vlak smeroval z mesta Mírut do Lakhnaú, metropoly štátu Uttarpradéš. V tomto štáte sa vykoľajil vlak aj v marci, zranenia utrpelo približne 50 ľudí. Zhruba 40 ďalších utrpelo zranenia pri decembrovej nehode v blízkosti mesta Kánpur v Uttarpradéši. Dva z 15 vykoľajených vozňov rýchlika sa zrútili z mosta do vodného kanála. V rovnakej oblasti Indie sa vlak vykoľajil aj 20. novembra, keď prišlo o život najmenej 146 ľudí. India má štvrtý najväčší železničný systém na svete. Nedodržiavanie bezpečnostných predpisov a nedostatok financií na obnovu infraštruktúry sú príčinou veľkého počtu nehôd, pri ktorých každoročne zahynú tisíce ľudí.


Taliani zakážu kotviť ďalším organizáciám zachraňujúcim migrantov

Zákaz sa vzťahuje na nemecké mimovládky.

RÍM. Taliansky minister vnútra a vicepremiér Matteo Salvini zakáže ďalším dvom organizáciám zameraným na záchranu migrantov kotviť v talianskych prístavoch, informuje agentúra DPA. Zákaz sa vzťahuje na nemecké mimovládne organizácie Sea-Watch a Mission Lifeline, napísal šéf krajne pravicovej protiimigračnej strany Liga v sobotu na sociálnej sieti Facebook. "Títo ľudia by mali vedieť, že Taliansko už nechce podnecovať biznis s nelegálnou migráciou, takže si budú musieť nájsť ďalšie (netalianske) prístavy, do ktorých budú smerovať," uviedol Salvini. Ako ďalej povedal, obe mimovládne organizácie rozmiestnili svoje plavidlá pri pobreží Líbye, aby vyzdvihli "množstvo ľudských bytostí opustených (na mori) prevádzačmi". Taliansko pred šiestimi dňami odoprelo právo zakotviť vo svojich prístavoch plavidlu prevádzkovanom francúzsko-nemecko-talianskou humanitárnou organizáciou SOS Mediterranée a organizáciou Lekári bez hraníc, píše DPA. Po tom, čo tak urobila aj Malta, loď Aquarius s vyše 600 utečencami sa musela podujať na dlhú a nebezpečnú cestu do španielskeho prístavu Valencia, kde by podľa očakávaní mala zakotviť v nedeľu. Španielska námorná záchranná služba pomohla v Stredozemnom mori v piatok a v sobotu 933 migrantom. Tí sa plavili na 68 člnoch, ktoré vyplávali z Afriky. Okrem zachránených osôb z plavidiel služba vytiahla aj telá štyroch mŕtvych ľudí. Podľa Organizácie Spojených národov už tento rok pri pokuse dostať sa cez Stredozemné more zomrelo najmenej 792 migrantov.


Aktivita ekonomiky eurozóny spomalila rast

Rast eurozóny v druhom štvrťroku neprekoná prvé tri mesiace roka.

LONDÝN. Ekonomika eurozóny v máji pokračovala v raste, hoci miernejším tempom. Vyplýva to z prieskumu, ktorého výsledky zverejnila v stredu agentúra IHS Markit. Hodnota zloženého indexu nákupných manažérov (PMI), ktorý mapuje aktivitu v sektore priemyslu aj v odvetví služieb, klesla na na 54,1 bodu z aprílových 55,1 bodu. Dostala sa tak najnižšie za 18 mesiacov, ukazovateľ však zotrval nad hranicou 50 bodov, ktorá signalizuje expanziu ekonomickej aktivity.V máji spomalili nové objednávky aj tvorba pracovných miest, klesol tiež optimizmus firiem pri výhľade do budúcnosti. Aktivitu v 19-člennej menovej únii však brzdil aj nezvyčajne veľký počet štátnych sviatkov.„Májový prieskum PMI priniesol ďalšiu neuspokojivých výsledkov, pri interpretácii týchto zistení sa ale znova vyžaduje opatrnosť,“ uviedol Chris Williamson, hlavný ekonóm agentúry IHS Markit.Prieskum podľa agentúry AP signalizuje, že rast eurozóny v druhom štvrťroku neprekoná prvé tri mesiace roka, kedy sa jej hrubý domáci produkt (HDP) v medzikvartálnom porovnaní zväčšil o 0,4 percenta. V poslednom kvartáli vlaňajška HDP menovej únie ešte posilnil o 0,7 percenta a za celý rok 2017 vzrástol o 2,5 percenta, čo bol najlepší výsledok za dekádu.


Švédsky koncern Vattenfall investuje milióny do jadrovej elektrárne

Vattenfall predal svoje tepelné elektrárne v Nemecku.

KODAŇ. Švédsky energetický koncern Vattenfall investuje 107 miliónov USD (90,72 milióna eur) do zvýšenia výkonnosti dvoch reaktorov najväčšej švédskej jadrovej elektrárne Ringhals. Jej životnosť sa má predĺžiť do 40. rokov tohto storočia. V piatok (17.11.) o tom informoval viceprezident Vattenfallu Torbjorn Wahlborg. Švédsky koncern predal svoje tepelné elektrárne v Nemecku. Teraz v tejto krajine sústredene investuje do veterných parkov. Jadrová elektráreň koncernu so štyrmi blokmi sa nachádza blízko Göteborgu. Pokrýva 25 % ročnej spotreby elektrickej energie v krajine. Švédsko má 10 jadrových blokov, ktoré zabezpečujú takmer 50 % jeho spotreby.


Učitelia zbierajú názory volebných kandidátov na zlepšenie školstva

Záujemcom o vedenie miest a obcí dostávajú otázky, ktoré sa týkajú troch okruhov.

BRATISLAVA. Slovenská komora učiteľov pre voľby do orgánov samosprávy obcí vyzvala začiatkom októbra všetkých uchádzačov o posty starostov a primátorov, aby vyjadrili svoj postoj ku skvalitneniu školstva na regionálnej úrovni. Ako informoval prezident Slovenská komora učiteľov Vladimír Crmoman, komore zaslalo odpovede na otázky zatiaľ 27 kandidátov. Záujemcom o vedenie miest a obcí kladie Slovenská komora učiteľov otázky, ktoré sa týkajú troch okruhov, a to konkrétne ústavných práv detí - rovnosti príležitostí a rovného prístupu k vzdelaniu, podpory zamestnancov škôl a školských zariadení a fungovania školskej samosprávy. Slovenská komora učiteľov sa napríklad pýta, ako chcú podporovať začlenenie detí so špeciálnymi potrebami do vzdelávacieho procesu či ako plánujú zvyšovať kapacitu materských škôl. Pri téme podpory zamestnancov škôl a školských zariadení komoru zaujíma medzi iným, ako chcú motivovať pracovníkov v školstve k zvýšeniu kvality výchovy a vzdelávania v školách alebo aké preventívne opatrenia plánujú prijať proti šikane na pracoviskách. Napokon v rámci témy fungovania školskej samosprávy by komora rada vedela, ako sú záujemcovia o posty v komunálnej politike pripravení zabezpečiť spravodlivé rozdelenie pridelených normatívnych prostriedkov pre školy a školské zariadenia, alebo aké zdroje z rozpočtu obce sú pripravení poskytnúť na odstránenie problémov budov škôl alebo ako chcú podporiť školské kluby detí, základné umelecké školy a centrá voľného času. Odpovede kandidátov zverejňuje SKU priebežne v poradí, v akom prichádzajú v plnom a nezmenenom znení na webovej stránke.


Väznení katalánski lídri zmiernili svoj postoj v otázke kompromisu

Ak to záleží na nás, nebudeme sa ohliadať do minulosti, píšu v liste.

BARCELONA. Štyria väznení katalánski lídri uviedli, že počas povolebných úvodných rokovaní o zostavení budúcej španielskej vlády by mali separatisti preukázať väčšiu flexibilitu. Podľa agentúry Reuters ide o zmiernenie ich doterajšieho postoja a zvyšuje sa tým šanca na kompromis v otázke, ktorá bola počas minulých koaličných rozhovorov predmetom sporu. Parlamentné voľby v Španielsku sa budú konať 28. apríla. Očakáva sa, že najviac kresiel v parlamente získa socialistický premiér Pedro Sánchez. Na sformovanie vlády však bude potrebovať podporu katalánskych separatistov. Katalánski lídri v liste zverejnenom v sobotnom vydaní denníka La Vanguardia separatistov vyzvali, aby do rokovaní s potenciálnymi koaličnými partnermi vstúpili za predpokladu, že nevylúčia referendum o nezávislosti ako "jedno z riešení" pre tento región ležiaci na severovýchode krajiny. "Ak to záleží na nás, nebudeme sa ohliadať do minulosti, keď je čas vytvoriť stabilnú vládu v prípade, že sa kandidát vo voľbách zaviaže viesť dialóg a nevylúči ako jedno z možných riešení referendum o nezávislosti," uviedli v liste. Katalánski vodcovia predtým tvrdili, že uskutočnenie referenda o nezávislosti Katalánska je podmienkou vstupu do diskusií o sformovanie španielskej vlády. Madrid takéto referendum kategoricky vyhlásiť odmieta. Dvanásti spomedzi katalánskych vodcov boja za nezávislosť čelia pred súdom v Madride obvineniam za usporiadanie referenda o nezávislosti, ktoré sa 1. októbra 2017 konalo aj napriek súdnemu zákazu. Obvinení sú aj v súvislosti s jednostranným vyhlásením nezávislosti, ktoré nasledovalo po tomto referende.


Melania sa stretla s manželkou lídra venezuelskej opozície

Trumpová počas stretnutia vyjadrila znepokojenie nad osudom Venezuelčanov.

TALLAHASSEE. Prvá dáma Spojených štátov Melania Trumpová sa vo štvrtok súkromne stretla s manželkou venezuelského opozičného lídra Juana Guaidóa. Po stretnutí s ňou zdôraznila, že sloboda je najväčším darom, ktorý je možné dať deťom. Informovala o tom agentúra AP. Manželka amerického prezidenta Donalda Trumpa sa s 26-ročnou Fabianou Rosalesovou stretla v Trumpovom sídle vo floridskom Palm Beach. Prvá dáma Bieleho domu vyjadrila znepokojenie nad osudom Venezuelčanov i tamojších detí, ktorí trpia následkami politickej a hospodárskej krízy v krajine. Tá spôsobuje prudký pokles dostupnosti základných tovarov a služieb vrátane elektriny. Pripomenula taktiež prísľub Trumpovej vlády podporiť nové venezuelské vedenie. Spojené štáty boli prvou krajinou, ktorá uznala Guaidóa za dočasného prezidenta a trvali na tom, že vlaňajšie znovuzvolenie prezidenta Nicolása Madura bolo nelegitímne. Washington zároveň zosilnil sankcie a ďalšie diplomatické opatrenia, aby ho donútil vzdať sa moci. Maduro to však odmietol. Navyše, venezuelská vláda zakázala vo štvrtok opozičnému lídrovi Guaidóovi vykonávať verejnú funkciu najbližších 15 rokov. O zákaze pre Guaidóa, ktorý je predsedom opozíciou kontrolovaného Národného zhromaždenia a v januári sa vyhlásil za dočasného prezidenta krajiny, rozhodol Najvyšší kontrolný úrad Venezuely.


Maďari testujú kamery na sprievodcoch, chcú zvýšiť bezpečnosť vo vlakoch

BUDAPEŠŤ. Zvýšenie bezpečnosti v osobnej železničnej preprave v Maďarsku je cieľom projektu zavedenia kamier, ktoré na sebe budú nosiť sprievodcovia. Železničná spoločnosť MÁV-Start v utorok agentúru MTI informovala, že začala s testovaním týchto kamier. Od začiatku roka do augusta napadli sprievodcov v 53 prípadoch. Páchateľov neodradzuje ani skutočnosť, že za násilný trestný čin voči verejne činnej osobe môžu byť odsúdení na odňatie slobody v trvaní až do piatich rokov. Testovací režim na najfrekventovanejších prímestských tratiach Budapešti začal 16. augusta. Sprievodcovia na dobrovoľnej báze testujú 26 kamier troch výrobcov. Cestujúci sú informovaní odznakom o tom, že daný sprievodca robí zvukový a obrazový záznam. Podľa MÁV-Startu podobné bezpečnostné opatrenia zaviedli vlani aj nemecké či rakúske železnice. Počet násilných trestných činov vďaka týmto opatreniam výrazne klesol.


Pri stretoch s etnickými povstalcami zahynuli v Mjanmarsku desiatky vojakov

Boje v Mjanmarsku vypukli začiatkom marca po vražedných útokoch etnických povstalcov.

RANGÚN. Desiatky mjanmarských vojakov prišli tento mesiac o život pri zrážkach s ozbrojenou povstaleckou skupinou na čínskych hraniciach, informovala v utorok mjanmarská armáda vo vyhlásení. Boje vypukli začiatkom marca po vražedných útokoch etnicky prevažne čínskej Armády mjanmarskej národnej demokratickej aliancie (MNDAA) v meste Laukkai v Šanskom štáte. Od 6. do 12. marca došlo k najmenej 48 zrážkam medzi MNDAA a vládnymi vojakmi, uviedli štátne noviny Global New Light of Myanmar. Najmenej 30 ľudí zahynulo 6. marca, keď MNDAA zaútočila na hotel, kasína, vojenské zariadenia a stanovištia polície. Tisíce ľudí utiekli pred bojmi cez hranice do susednej Číny. MNDAA je súčasťou tzv. Severnej aliancie - koalície vzbúreneckých skupín vrátane Kačjinskej armády za nezávislosť (KIA), jednej z najmocnejších milícií v Mjanmarsku. Mjanmarsko zápasí s konfliktom medzi ústrednou armádou a etnickými povstalcami od roku 1948, keď krajina získala nezávislosť od Británie. Su Ťij ich vyzýva, aby prestali bojovať a pridali sa k mierovému procesu, ktorý sa začal vlani v lete.


Pellegrini zablahoželal Šefčovičovi k úspešnému híringu v europarlamente

Potvrdilo sa, že Slovensko postavilo kvalitného kandidáta, hovorí premiér.

BRATISLAVA. Premiér Peter Pellegrini (Smer) zablahoželal Marošovi Šefčovičovi k úspešnému híringu v Európskom parlamente (EP). Potvrdilo sa podľa neho, že Slovensko postavilo za člena budúcej Európskej komisie kvalitného kandidáta. TASR o tom informoval tlačový a informačný odbor Úradu vlády Slovenskej republiky. "Témy v jeho portfóliu - medziinštitucionálne vzťahy a strategická vízia pre Európsku úniu vrátane elekromobility - sú veľmi dôležité aj pre slovenskú ekonomiku a spoločnosť," uviedol Pellegrini s tým, že sa teší na ďalšiu spoluprácu. Oficiálnu komunikáciu zo strany Európskeho parlamentu očakáva až po ukončení všetkých híringov. Koordinátori (predsedovia výborov a zástupcovia politických frakcií v nich) z výboru pre ústavné veci (AFCO) a výboru pre právne veci (JURI) podľa nemenovaných zdrojov z prostredia europarlamentu po pondelňajšom híringu jednomyseľne odobrili nomináciu Šefčoviča na post podpredsedu Európskej komisie pre medziinštitucionálne vzťahy a strategický výhľad. Premiéra potešilo aj pozitívne stanovisko európskych socialistov, podľa ktorého Šefčovič presvedčivo preukázal, že bude tlačiť na strategické napredovanie Európy.


Brazília zvažuje obmedzenie vstupu pre venezuelských migrantov

Zmienený systém má zvýhodňovať tých, ktorí si zasluhujú pomoc.

RIO DE JANEIRO. Brazílska vláda zvažuje obmedzenie vstupu Venezuelčanov na územie Brazílie, riešiac otázku, ako zastaviť migračnú krízu v pohraničnom regióne na severe krajiny. Oznámil to v stredu brazílsky prezident Michel Temer, ktorého citovala agentúra DPA. Temer pre rozhlasovú stanicu Rádio Jornal uviedol, že by sa mohol na brazílsko-venezuelských hraniciach zaviesť lístkový systém so zámerom znížiť počet tých, ktorí prichádzajú do Brazílie, na 100-200 osôb denne. Súčasná štatistika je 700-800 osôb denne. O danej myšlienke sa rokovalo v utorok na zasadaní vlády. "To, čo sa deje vo Venezuele, je neprijateľné. Narúša to harmóniu celého kontinentu," prízvukoval Temer. Vláda neskôr prezidentove slová spresnila s tým, že zmienený systém by zvýhodňoval tých, ktorí si zasluhujú humanitárnu pomoc a nesmie byť vysvetľovaný ako pokus o zatvorenie hraníc s Venezuelou. Temer v utorok zároveň potvrdil, že do pohraničného mesta Pacaraima bude vyslaná armáda. Dôvodom je skutočnosť, že miestni obyvatelia minulý týždeň zaútočili na venezuelských migrantov a prinútili ich vrátiť sa späť do vlasti. Nápor migrantov sa sústreďuje v brazílskom štáte Roraima, kde leží aj Pacaraima. Ekonomická a politická kríza vo Venezuele, kde obyvatelia trpia nedostatkom tovaru a liekov, viedla k odchodu približne 2,3 milióna ľudí z krajiny, uvádza OSN. Panuje názor, že ide o najväčšiu migračnú krízu, akú kedy zažila Latinská Amerika. Najväčší počet venezuelských migrantov prijali Kolumbia, Peru a Ekvádor. Za ostatné tri roky prišli do štátu Roraima desaťtisíce Venezuelčanov. Ich príchody vyťažili miestne sociálne služby a v oblasti spôsobili humanitárnu krízu. Mnoho venezuelských rodín je totiž veľmi chudobných a spí na uliciach či v lacných hosteloch. V oblasti v dôsledku toho vzrástla zločinnosť i prostitúcia.


Rakúske aerolínie Niki kúpi spoločnosť IAG

Nízkonákladové aerolínie Niki sa nachádzajú v insolvencii.

BERLÍN. Britsko-španielsky koncern International Airlines Group (IAG) kúpi rakúske nízkonákladové aerolínie Niki, ktoré sa nachádzajú v insolvencii, uviedla agentúra DPA. K IAG patria letecké spoločnosti British Airways, Iberia alebo nízkonákladové aerolínie Vueling. Spoločnosť Niki, ktorá lieta do európskych a severoafrických dovolenkových destinácií, sa dostala v decembri do insolvencie po tom, čo nemecká Lufthansa stiahla ponuku na jej prevzatie. Lufthansa, ktorá získa veľkú časť Air Berlin, vycúvala pre protimonopolné obavy Európskej komisie (EK). Aerolínie Niki založil v roku 2003 bývalý pretekár Formule 1 Niki Lauda, v roku 2011 ich potom prevzala skupina Air Berlin.


Stačila sekunda zlyhania, aby modul Schiaparelli narazil do Marsu

Krátke zlyhanie jedného z nástrojov doplietlo európsky modul pri pristávaní na červenej planéte.

BRATISLAVA. Keď sa pred mesiacom pokúšala Európska vesmírna agentúra (ESA) pristáť na Marse, nešlo všetko podľa plánu. Aj keď na orbitu červenej planéty úspešne umiestnili družicu TGO, pristávací modul Schiaparelli, kotrý mal pristáť na povrchu pri manévroch narazil a pravdepodobne vybuchol. Už prvé dôkazy naznačovali, že zlyhanie spôsobila softvérová chyba. Prvé odhady teraz potvrdili aj najnovšie poznatky z vyšetrovania. Schiaparelli pri úvodnom manévri pristával podľa plánov a vo výške 12 kilometrov nad povrchom rozprestrel padák pri rýchlosti 1730 kilometrov za hodinu. Krátko nato však zlyhal nástroj IMU (Inertial Measurment Unit), ktorý meria rýchlosť rotácie modulu. Trvalo to síce iba sekundu, ale výpadok poplietol navigačný systém. Modul si myslel, že je už blízko povrchu a tak odpojil svoj padák, spustil brzdy a aktivoval systémy, ktoré mal zapnúť až po pristátí. Schiaparelli však bol stále ešte vo výške 3,7 kilometra nad Marsom. Aj keď sa tento scenár podaril vedcom v ESA napodobniť aj v simulovaných podmienkach, vyšetrovanie havárie ešte neukončili. "Toto je stále len veľmi predbežný záver nášho technického vyšetrovania, Celkový obraz budeme mať začiatkom roka 2017," vysvetľuje v tlačovej správe ESA Riaditeľ pre lety s ľudskou posádkou a robotický prieskum David Parker. "Schiaparelli nám prinesie mnžostvo poznatkov, ktoré prispejú k druhej ExoMars misii v roku 2020, na ktorej pracujeme sa našimi medzinárodnými partnermi."


Hyundai Kona príde aj ako hybrid s nízkou spotrebou

Bude lacnejšou alternatívou k elektrickej verzii.

SOUL. Extravagantný malý crossover Hyundai Kona sa začal predávať už takmer pred dvoma rokmi. Jeho dizajn od začiatku rozdeľoval ľudí na dva tábory, risk sa však vyplatil a v Európe sa odvtedy predalo takmer 120-tisíc kusov. Automobilka teraz oznámila, že pre európsky trh pripravuje ďalšiu verziu modelu. Po spaľovacích motoroch a po čistom elektromobile prichádza aj hybrid. Pohonné ústrojenstvo si požičal od starších kolegov, akým sú hybridný Ioniq alebo Kia Niro. Pod kapotu tak zavítal atmosférický štvorvalec s objemom 1,6 litra ktorému pomáha elektromotor s výkonom 32 kW. Spolu systém dodáva 141 koní a až 265 Nm krútiaceho momentu. Tie putujú výlučne na prednú nápravu prostredníctvom šesťstupňového dvojspojkového automatu. Hoci Hyundai sľubuje dynamický jazdný zážitok, model je zameraný hlavne na šetrnú jazdu, o čom svedčí aj 11,2 sekundy potrebných na dosiahnutie stovky. Maximálna rýchlosť, ktorú hybrid vyvinie, je 160 kilometrov za hodinu. Šťavu pre elektrický motor dodáva lítium-iónová batéria s kapacitou 1,56 kWh a zo zástrčky ju nenabijete. Elektrický motor však stačí na kombinovanú spotrebu 3,9 litra na sto kilometrov a má emisie iba 90 gramov CO2. Exteriér sa narozdiel od elektrickej verzie takmer nezmenil. Pre hybrid však Hyundai navrhol dva nové dizajny diskov v rozmeroch 16 a 18 palcov. Ak sa rozhodnete pre väčší priemer, rátajte však s horšou dynamikou aj spotrebou. V interiéri pribudli nové kombinácie čierneho textilu alebo kože s kontrastnými bielymi detailmi. Hybrid tiež dostane špecifickú grafiku displeja. Do predaja sa dostane ešte v auguste tohto roka. Koľko si za túto verziu výrobca vypýta zatiaľ nie je známe.


Austrália vyhostila dvoch ruských diplomatov

austrálsky premiér Malcolm Turnbull odsúdil Rusko za útok na Skripaľa.

CANBERRA. Austrália podporila postoj Veľkej Británie v súvislosti s otrávením bývalého ruského agenta nervovo paralytickou látkou a vyhostila dvoch diplomatov, ktorí sú podozriví ako "neohlásení dôstojníci spravodajských služieb". Stala sa tak jednou z vyše 20 krajín sveta, ktoré k tomuto kroku poslednom čase pristúpili. Útok na Sergeja Skripaľa a jeho dcéru Juliju bol "útokom na nás všetkých", odsúdil Rusko austrálsky premiér Malcolm Turnbull odkazujúc pri tom aj na zasahovanie do volieb a hrozby pre "suverenitu našich partnerov". "Preto sme sa s ďalšími 23 krajinami sveta rozhodli dnes takto konať. Odmietame toto bezprávie, túto bezohľadnosť Ruska," cituje politika britský spravodajský portál BBC. Skripaľ a jeho dcéra Julija sa nachádzajú v kritickom stave po tom, či ich niekto 4. marca v anglickom meste Salisbury otrávil nervovo paralytickou látkou novičok. Británia i ďalšie krajiny z útoku vinia Rusko, Moskva to však odmieta a za vyhosťovanie plánuje podniknúť odvetné kroky. Veľká Británia minulý týždeň vyhostila 23 ruských diplomatov. Okrem nej k tomuto kroku pristúpili viaceré členské štáty Európskej únie, USA či Kanada. Najviac diplomatov posielajú domov Spojené štáty, až 60. Ukrajina vyhostila 13 Rusov a Kanada, Nemecko, Francúzsko a Poľsko po štyroch. Traja Rusi musia opustiť Českú republiku a Litvu, dvaja Holandsko, Dánsko, Taliansko, Španielsko a Albánsko. Po jednom diplomatovi posiela späť do Ruska aj Švédsko, Nórsko, Chorvátsko, Macedónsko, Rumunsko, Maďarsko, Fínsko, Estónsko a Lotyšsko. Island oznámil, že pozastavil dialóg na vysokej úrovni s ruskými predstaviteľmi a jeho lídri nenavštívia Majstrovstvá sveta vo futbale, ktoré sa konajú v Rusku v júni. Športové podujatie nenavštívia ani britskí predstavitelia a členovia kráľovskej rodiny. Spojenému kráľovstvu vyjadrili podporu aj Rakúsko, Grécko či Portugalsko, tieto krajiny ale ruských diplomatov neplánujú vyhostiť.


Pred 30 rokmi Čína potlačila protesty. Na výročie sprísnila opatrenia v uliciach

Vládnuca čínska komunistická strana potláča akúkoľvek diskusiu o udalostiach z roku 1989.

PEKING. Čínske úrady sprísnili v utorok bezpečnostné opatrenia v centre Pekingu v súvislosti s 30. výročím potlačenia prodemokratických protestov na tamojšom Námestí nebeského pokoja (Tchien-an-men). Informovala o tom agentúra AP. V okolí námestia bolo v utorok od rána uzavretých viacero ulíc a zvýšený počet kontrolných stanovíšť. Uniformovaní policajti preverovali totožnosť všetkých turistov aj miestnych obyvateľov, ktorí vychádzali zo stanice metra v blízkosti Tchien-an-men. Zahraničných novinárov na námestie buď vôbec nevpustili, alebo im zakázali fotografovať. Úrady ich podľa agentúry AFP varovali, že v prípade vykonávania "nezákonných" aktivít im nemusia predĺžiť víza. Na námestí ráno bez mimoriadnych udalostí prebehlo zvyčajné vztyčovanie čínskej vlajky. Policajti dohliadali na to, aby sa v jeho okolí na dlhšie nezastavovali nijaké autá ani autobusy. Čínske úrady už pred blížiacim sa výročím zadržali viacero aktivistov a disidentov, zatiaľ čo populárne internetové stránky, umožňujúce vysielanie videozáberov v priamom prenose, vypli z dôvodu údajnej technickej údržby. Po zadaní názvu Tchien-an-men na čínskej mikroblogovacej sieti Weibo sa zobrazovalo logo osláv 70. výročia založenia komunistickej strany Číny, píše AFP. Demonštrácie za dodržiavanie základných ľudských sa konali na Tchien-an-men od 15. apríla do 4. júna 1989. Ich potlačenie armádou si podľa odhadov vyžiadalo 1000 - 10-tisíc obetí na životoch. Čína oficiálne priznáva len zhruba tri stovky obetí. Vládnuca čínska komunistická strana podľa AFP potláča akúkoľvek diskusiu o udalostiach z roku 1989. Spomienkové podujatia sa v utorok v rámci Číny konajú len v Hongkongu a Macau, ktoré si ako bývalé európske kolónie stále udržiavajú určitú mieru autonómie. Zhromaždenia na pamiatku obetí z Tchien-an-men sa majú konať aj na Taiwane, vo Washingtone či Paríži.


Prvý pokus nevyšiel. Štadión v Detroite opäť odpálili

Demolácia štadióna sa na prvý pokus pre chybu elektroinštalácie výbušných zariadení nepodarila.

DETROIT. Mnohí brali celú situáciu s nadhľadom. „Je desať minút po explózii a štadión Silverdome stále stojí,“ napísal Jeremy Klumpp v nedeľu ráno na Twitteri. Demolácia štadióna Pontiac Silverdome na predmestí Detroitu sa na prvý pokus pre chybu elektroinštalácie výbušných zariadení nepodarila. V pondelok okolo štvrtej popoludní pokus znova zopakovali. Riadenou explóziou sa podarilo strhnúť nosné oceľové stĺpy, ktoré držali hornú časť stavby. Išlo o prvú etapu demolácie štadióna, ktorá potrvá takmer rok. Mnohí nadšenci napriek tomu ostali sklamaní. Druhý pokus ohlásili úrady iba niekoľko minút pred odpálením výbušnín. "Som sklamaný, pretože som tu bol v nedeľu od šiestej do deviatej," povedal pre Detroit Free Press Dave Demopoulos. Štadión Silverdome otvorili pred viac ako štyridsiatimi rokmi. Od roku 2002 bol využívaný iba sporadicky. V roku 2009 ho kúpila spoločnosť Triple Investment v aukcii ale nedokázala pre štadión nájsť dlhodobé využitie.


Staré kolky na alkohole už v novom roku definitívne končia

Obchodníci majú posledných pár dní na dopredaj fliaš so starými kontrolnými známkami.

BRATISLAVA. Staré kolky na fľašiach alkoholu od Nového roka definitívne končia. Obchodníci tak majú posledných pár dní na dopredaj fliaš so starými kontrolnými známkami. Od januára 2018 sa už budú môcť predávať iba fľaše alkoholu označené novou kontrolnou známkou. Predaj takto označených fliaš nie je časovo ohraničený. Podľa finančnej správy sa nové kontrolné známky, ktoré tlačí štátna tlačiareň Mincovňa Kremnica, nachádzajú už na väčšine fliaš s alkoholom. "Od spustenia nových pravidiel pred viac ako troma rokmi si ich firmy, ktoré alkohol vyrábajú, či dovážajú, objednali viac ako 350 miliónov kusov," informuje finančná správa. Fľaše označené starými známkami sa môžu dopredávať do 31. decembra 2017 vrátane. Po tomto dátume už bude takto označené spotrebiteľské balenie liehu považované za neoznačené. Nové kolky na alkohol sa začali používať ešte v novembri 2014. Odvtedy však bol niekoľkokrát posunutý termín dopredaja fliaš alkoholu so starými kolkami. Posledná zmena bola schválená v októbri 2016, ktorou sa dopredaj definitívne predĺžil do 31. decembra 2017. Dôvodom malo byť poskytnutie dostatočnej lehoty na dopredaj alkoholu so starými kontrolnými známkami.Spoločne s novými kontrolnými známkami pritom finančná správa spustila v roku 2014 aj systém na ich overovanie zo strany spotrebiteľov. Pomocou aplikácie, ktorú je možné stiahnuť na portáli finančnej správy, je totiž možné na základe údajov z novej kontrolnej známky zistiť, aký výrobok sa za konkrétnym kolkom skrýva a aj takýmto spôsobom overiť pravosť zakúpeného výrobku.


Otta potrestali finančnou pokutou za bodnutie do Cháru

DETROIT. Hráč zámorského hokejového klubu Detroit Red Wings Steve Ott dostal od Oddelenia hráčskej bezpečnosti NHL peňažnú pokutu vo výške 2222 amerických dolárov. V noci na nedeľu bodol hokejkou slovenského obrancu Bostonu Zdena Cháru. Informoval americký portál nbcsports.com. Ott dostal najvyššiu možnú pokutu, ktorú umožňuje kolektívna zmluva NHL v tomto prípade. K incidentu prišlo po úvodnom buly, obaja hráči sa následne pustili do šarvátky. Napokon Ott a Chára inkasovali od rozhodcov len menšie tresty.


Studené počasie trápi aj Maďarsko, od nedele zomrelo na podchladenie 21 ľudí

Väčšina obetí boli starí alebo chudobní opustení ľudia, ktorí zomreli v nevykurovanom byte či po prevezení do nemocnice.

BUDAPEŠŤ. V extrémne chladnom počasí uplynulých štyroch dní, keď v niektorých oblastiach Maďarska klesli teploty aj pod mínus 20 stupňov Celzia, zomrelo v krajine na podchladenie 21 ľudí. Informovalo o tom vo štvrtok na svojej internetovej stránke Mszfszk.hu Maďarské sociálne fórum - sociálny okrúhly stôl (MSZFSZK). Väčšina obetí boli starí a chorí alebo chudobní opustení ľudia, ktorí zomreli v nevykurovanom byte či po prevezení do nemocnice z vonkajších priestranstiev. Fórum vyzvalo obyvateľstvo, aby pomohlo ľuďom v núdzi a poskytlo im palivo, prípadne teplé miesto, kde by dokázali prežiť mimoriadne chladné dni a noci. Celkový počet obetí tejto zimy, ktorí v Maďarsku zomreli podchladením, dosiahol podľa údajov MSZFSZK ku koncu februára 185; z nich 36 zomrelo od polovice februára.


Mapu lesa z príbehu Medvedíka Pú vydražili za rekordnú sumu

LONDÝN. Originálna verzia mapy Stoakrového lesa, kde sa odohrávajú príbehy Medvedíka Pú a jeho priateľov, sa predala v utorok v aukčnej sieni Sotheby's v Londýne za rekordných 430-tisíc libier (486.770 eur). Ide o sumu, ktorá takmer trojnásobne prekročila odhadovanú hodnotu tejto ilustrácie, informuje agentúra AP. Spomínané dielo sa tak súčasne stalo najdrahšie vydraženou knižnou ilustráciou všetkých čias a prekonalo doterajší rekord v tejto kategórii. Na perokresbe mapy, ktorú nakreslil Ernest Howard Shepard v roku 1926, nechýbajú hlavné postavy deťmi obľúbenej knihy vrátane hlavného hrdinu Medvedíka Pú. Naposledy bola mapa predaná súkromnému zberateľovi v roku 1970 za 1700 libier (1920 eur). Agentúra AP dodala, že práve Shepardove ilustrácie pomohli zvýšiť popularitu a pôvab knihy Alana Alexandra Milna o "hlúpom medvedíkovi" a jeho priateľoch zo Stoakrového lesa. Iná Sheperdova ilustrácia, na ktorej sú Krištof Robin spolu s Medvedíkom Pú a Prasiatkom vyobrazení, ako stoja na moste, hádžu do rieky vetvičku a súťažia, čia prepláva popod most skôr, sa v roku 2014 predala za rekordných 314.500 libier (399.170 eur). Mapa a štyri ďalšie Sheperdove ilustrácie sa na utorňajšej dražbe predali dovedna za 917.500 libier (1.038.620 eur).


Ruska Kašlinská sa stala majsterkou Európy v šachu, Motyčáková skončila na 99. mieste

O šampiónke rozhodli lepšie pomocné hodnotenia.

ANTALYA. Ruská šachistka Alina Kašlinská sa stala majsterkou Európy na šampionáte v tureckej Antalyi. V jedenástich kolách získala osem bodov, rovnako ako štyri ďalšie hráčky, v jej prospech však napokon rozhodli lepšie pomocné hodnotenia. Z dvojice slovenských reprezentantiek sa viac darilo Monike Motyčákovej, ktorá so 4,5 bodmi na konte obsadila 99. priečku. Dominika Ferková skončila na 109. mieste so ziskom štyroch bodov. Súťažilo 130 šachistiek.


Rajtár podáva trestné oznámenie kvôli vratkám DPH v Bonaparte

Poslanec SaS ozrejmil údajné podvody s prevodmi bytov.

BRATISLAVA. Opozičný poslanec NR SR Jozef Rajtár zo strany Sloboda a Solidarita vo štvrtok podáva trestné oznámenie pre podvody v komplexe Bonaparte, ktoré súvisia s prevodmi štyroch bytových jednotiek. Pri prevodoch figurujú podnikatelia Ladislav Bašternák a Marian Kočner. "Moje prvé trestné oznámenie súvisiace s Bonaparte, kde býva predseda Smeru-SD Robert Fico, bolo podané v máji 2016 a súviselo so samotnou stavbou. Prokuratúra aktuálne preveruje, či náklady na stavbu komplexu boli primerané za účelom vybratia neoprávnenej vratky DPH.," uviedol Rajtár. "Teraz podávam ďalšie trestné oznámenie, ktoré súvisí s prevodmi bytov. Je tu podozrenie z ďalších neoprávnených vratiek DPH," ozrejmil Rajtár. Jeho trestné oznámenie obsahuje dve náležitosti. Prvou je schéma prevodov dvoch bytov Bašternáka, druhou sú prevody bytov Kočnera. "Každý z nich zobral po dva byty, ktoré boli následne niekoľkokrát prevádzané," povedal Rajtár. Prvé dva byty sa najskôr dostali na fyzickú osobu Viliama G. a potom na Ladislava Bašternáka. Ďalej boli prevedené na spoločnosť LTB Rent, čo je Bašternákova firma. "Funguje to tak, že si to prevediete na firmu za veľmi predraženú sumu. Ak ste náš človek, daňový úrad z toho vyplatí vratku DPH a firma získa obrovské peniaze," uviedol Rajtár. "Následne sa bytu musí firma zbaviť, a to tak, aby vratku nemusela vrátiť daňovému úradu. V tomto prípade došlo k zrušeniu kúpnej zmluvy a byty boli zase prevedené na Bašternáka ako na fyzickú osobu," vysvetlil Rajtár. "Ale firma LTB Rent už DPH zrejme nevrátila a bola prevedená do akéhosi odpadkového koša spoločností, kde skončila aj jedna firma Ficovho brata Ladislava," popísal udalosti Rajtár. Ďalšie dva byty prevádzal Kočner. "Spravil takmer to isté, ale namiesto zrušenia kúpnej zmluvy nakoniec exekvoval byty bez toho, aby musel za ne odviesť DPH. Vyzývam orgány činné v trestnom konaní, aby začali konať. Navrhujem väzobné stíhanie aj pre Bašternáka, lebo robí opakované trestné činy," vyhlásil Rajtár. Podľa podpredsedu SaS Ľubomíra Galka sa aj na prípadoch Bašternáka a Kočnera ukázalo, že vytrvalé úsilie opozície podporené občianskymi protestmi má zmysel. "Treba byť len trpezlivý, výsledky sa dostavia. Úsilie vedie aj k tomu, že poctiví policajti, prokurátori a sudcovia zdvihnú hlavu a robia si svoju prácu v súlade so zákonom. Treba týchto ľudí oceniť," myslí si. Galko je presvedčený, že je absolútne dôležité a kľúčové, aby verejne činní ľudia pracujúci v prospech verejného záujmu cítili, že majú na svojej strane verejnosť, a tá sa za nich aktívne postaví, ak sa ich mafia bude snažiť skompromitovať či zlikvidovať. "Kočner aj Bašternák sú dnes obvinení. Toto je dôležitý krok, ale musíme to sledovať ďalej. Slučka sa sťahuje a bude zaujímavé sledovať, kto v nej skončí. V mene SaS preto dávam verejný prísľub, že ak SaS bude mať po voľbách zodpovednosť za Slovensko, spravíme opatrenia, aby malo vyšetrovanie rozviazané ruky," dodal Galko.


Nemocniciam sú k dispozícii milóny z EÚ, ak nemajú dlhy

V Európskom fonde regionálneho rozvoja je k dispozícii 40 miliónov eur.

BRATISLAVA. Nemocnice budú môcť na svoju modernizáciu získať ďalšie desiatky miliónov eur z eurofondov. Ministerstvo zdravotníctva v pondelok zverejniol druhú výzvu na predkladanie žiadostí o nenávratný finančný príspevok z Európskeho fondu regionálneho rozvoja vo výške 40 miliónov eur. "Nemocnice môžu tieto finančné prostriedky využiť na podporu akútnych kapacít, výstavbu alebo modernizáciu vonkajších či vnútorných priestorov, môžu investovať do infraštruktúry, nakúpiť nové materiálno-technické vybavenie a prístrojovú techniku," uviedol minister zdravotníctva Tomáš Drucker. Maximálna výška príspevku na jeden projekt je 15 miliónov eur. Financie môžu získať nemocnice bez ohľadu na ich zriaďovateľa. Rovnako ako pri prvej výzve nesmú byť nemocnice dlžníkom na zdravotnom a sociálnom poistení, ani podnikom v ťažkostiach. V prvej výzve uspelo 15 nemocníc, ktoré si prerozdelia vyše 65 miliónov eur. "Aj vďaka týmto investíciám sa môže zvýšiť kvalita poskytovanej zdravotnej starostlivosti. Verím, že už čoskoro to pocítia pacienti aj zdravotníci. Do fakultných a univerzitných nemocníc investuje rezort tento rok opäť aj formou takzvaných kapitálových výdavkov ďalších 70 miliónov eur. Podobné sumy vyčleníme pre nemocnice aj v ďalších rokoch," zhrnul Drucker. Nemocnice, ktoré uspeli v prvej výzve, sa o európske peniaze znova uchádzať nemôžu, priblížila hovorkyňa rezortu Zuzana Eliášová. Rovnako majú naďalej stopku tie so zlými hospodárskymi výsledkami. Práve táto podmienka, ktorú kritizovali lekárski odborári, odstavila od eurofondov viaceré štátne nemocnice už počas prvej vlaňajšej výzvy. Ministerstvo verí, že v rámci druhej výzvy sa bude o ne môcť uchádzať viac štátnych nemocníc. Výzva bude rozdelená na tri hodnotiace kolá. Prvé sa uzavrie v marci, druhé v máji a tretie v septembri 2018. V rámci prvého môžu eurofondy žiadať len tie nemocnice, ktoré mali za rok 2016 kladný hospodársky výsledok. V ďalších sa môžu zapojiť aj nemocnice, ktoré mali pozitívny hospodársky výsledok v roku 2017. Ostatné hodnotiace pravidlá sú rovnaké pre všetky kolá výzvy.


Keď odletí posledné lietadlo, vedci na Antarktíde pozerajú horor Vec

Stanica je od polovice februára do októbra takmer izolovaná od sveta.

BRATISLAVA. Sú filmy, ktoré sa v istých situáciách nepozerajú. Napríklad ak vás čaká let lietadlom, nepozriete si film o leteckej katastrofe. Alebo ak máte ostať niekoľko mesiacov na základni v tmavej antarktickej zime len s niekoľkými ľuďmi, nepozriete si horor z prostredia výskumnej stanice na Antarktíde, kde zúri mimozemský vírus. Lenže presne toto už niekoľko rokov robí posádka Polárnej stanice Amundsen-Scott na začiatku zimy, ktorá na Antarktídu prichádza v marci a odchádza v septembri. V tomto období nedopadá na oblasť žiadne slnečné svetlo. Vždy po odlete posledného lietadla letnej sezóny si výskumníci sadnú a pustia si maratón hororov The Thing (Vec) na motív poviedky amerického spistovateľa Johna W. Campbella. Vedci pozerajú konkrétne prvú verziu filmu z roku 1951, neskoršiu adaptáciu režiséra Johna Carpentera z roku 1982 a maratón zavŕšia filmom z roku 2011, ktorý druhému filmu predchádza. Filmový horor s prvkami vedeckej fantastiky Vec sa odohráva na polárnej stanici v Antarktíde. Jej posádka narazí na mimozemský organizmus, ktorý dokáže asimilovať iné organizmy a prebrať podobu ľudí, ktorých zabil. Vo filmoch sa predstavili herci Kurt Russell, Keith David, či Mary Elizabeth Winstead. Aj keď zima prichádza začiatkom marca, posádka je izolovaná od sveta už od polovice februára. Polárna stanica je kompletne sebestačná, poháňajú ju tri generátory na letecké palivo. Posádku v zime tvorí okolo päťdesiat ľudí. Výskumníci na stanici skúmajú počasie, geofyziku, ľadovce, ale venujú sa aj astronómii či astrofyzike. Na stanici sa nachádza aj neutrínové observatórium IceCube či teleskop South Pole, ktorý skúma kozmické mikrovlnné pozadie. Stanica má aj malý sklenník, v ktorom si hydroponicky pestujú zeleninu a rastliny. Bežná teplota sa v marci pohybuje okolo mínus 50 stupňov Celzia, no môže klesnúť ešte nižšie.


Taxikári v Záhrebe protestovali proti Uberu

Taxikári tvrdia, že Uber ponúka svoje služby v Chorvátsku nelegálne.

ZÁHREB. Stovky taxikárov z celého Chorvátska zablokovali svojimi vozidlami hlavné cesty v Záhrebe na protest proti pôsobeniu alternatívnej taxislužby Uber. Taxikári tvrdia, že Uber ponúka svoje služby v Chorvátsku nelegálne, informovala v stredu chorvátska televízia HRT. "Po dvoch rokoch nefungovania právneho štátu nemôžeme iným spôsobom, len zablokovaním ulíc vyjadriť svoju nespokojnosť s nečinnosťou vládnych inštitúcií," povedal predstaviteľ protestujúcich taxikárov Božo Miletič. Chorvátsky premiér Andrej Plenkovič vyjadril ochotu tento problém riešiť. Uviedol, že Ministerstvo dopravy vykonalo v tejto súvislosti viac ako 170 kontrol a uložilo pokuty vo výške 5,2 milióna kún (cca 701-tisíc eur). Podľa Plenkoviča ministerstvo pripravuje štúdiu, v ktorej chce navrhnúť zmeny platných právnych predpisov. Tí, ktorí sú presvedčení, že používaním aplikácie Uber sa porušujú ich práva, môžu poslať úradom oficiálnu sťažnosť v súlade s platnými právnymi predpismi. Predstavitelia Uberu vo svojom vyhlásení uviedli, že v Chorvátsku ich aplikáciu využíva viac ako 100.000 ľudí, pretože je spoľahlivá a ľahko prístupná. Dodali, že podporujú prijatie nových predpisov na ochranu práv spotrebiteľov. V nich by malo byť uplatnené právo možnosti slobodného výberu a podpora konkurencie.


Zákaz laptopov v lietadle už neplatí ani pre lety z Rijádu do USA

Zo zákazu už vyňali všetkých desať letísk, ktoré pôvodne zasiahlo toto opatrenie.

RIJÁD. Na pasažierov využívajúcich priame lety zo saudskoarabského Rijádu do USA sa už viac nevzťahuje zákaz nosenia prenosných elektronických zariadení na paluby lietadiel. Informovala o tom vo štvrtok agentúra Reuters, podľa ktorej bol Rijád poslednou destináciou s celkovo desiatich miest zasiahnutých nedávnym americkým zákazom. Spojené štáty uvalili v marci na cestujúcich využívajúcich lety z vybraných letísk v krajinách Blízkeho východu a severnej Afriky zákaz brať si so sebou na palubu lietadla svoje elektronické zariadenia, ako sú prenosné počítače. Opatrenie vyhlásili v reakcii na bližšie nešpecifikovanú hrozbu. Americké ministerstvo pre vnútornú bezpečnosť preskúmalo lety z medzinárodných letísk kráľa Chálida a kráľa Abdalazíza v Rijáde a zákaz odvolalo. Ešte v stredu to prostredníctvom vyhlásenia na svojej internetovej stránke oznámila saudskoarabská štátna letecká spoločnosť Saudia. Správu potvrdil odkazom na twitteri hovorca predmetného amerického ministerstva Dave Lapan. Uviedol, že obmedzenie platné pre Rijád stiahli. Z tohto zákazu tak už bolo vyňatých všetkých desať letísk pôvodne zasiahnutých týmto opatrením, dodal. Letecká spoločnosť Saudia je jediným dopravcom, ktorý prevádzkuje priame lety zo Saudskej Arábie do Spojených štátov, doplnil Reuters.


Prokurátor žiada zatknutie peruánskeho exprezidenta Toleda pre korupciu

Alejandra Toleda obviňujú z prepierania peňazí a z ovplyvňovania uzatváraných obchodov.

LIMA. Peruánsky generálny prokurátor Pablo Sánchez v utorok oznámil, že žiada o zatknutie bývalého prezidenta Alejandra Toleda na základe obvinení z prepierania peňazí a z ovplyvňovania uzatváraných obchodov. Prokuratúra začala v pondelok vyšetrovať Toleda pre podozrenie, že prijal od brazílskej stavebnej firmy Odebrecht úplatky vo výške až 20 miliónov dolárov výmenou za udelenie povolenia na výstavbu diaľnice spájajúcej Brazíliu s pobrežím Peru. Sánchez v utorok v peruánskom rozhlase povedal, že žiada zatknutie Toleda, ktorý by mal byť v Paríži. Vyšetrujúci prokurátor Hamil Castro podľa jeho slov ešte dnes požiada sudcu o súhlas s "preventívnym zadržaním" exprezidenta. Ten v rozhovoroch pre médiá poprel, že by bol prestúpil zákon. "Povedzte kedy, ako, kde a v ktorej banke mi dali 20 miliónov dolárov," vyhlásil rozhnevaný Toledo v rozhovore počas uplynulého víkendu. Zaviazal sa vrátiť do Peru, ak mu úrady zaručia čestný súdny proces. Údajné úplatky mal dostať cez svojho priateľa, peruánsko-izraelského podnikateľa Josefa Maimana, ktorého prokuratúra podľa pondelňajšieho vyjadrenia tiež vyšetruje. Stavebná spoločnosť Odebrecht priznala, že získala vďaka úplatkom zákazky v 12 juhoamerických krajinách.


Anomália v Atlantiku mohla spustiť otrasy, ktoré kedysi zničili Lisabon

BRATISLAVA. V priebehu dvoch storočí došlo v Atlantiku pri Pyrenejskom polostrove k dvom zvláštnym zemetraseniam. Medzinárodný tím vedcov už zrejme má vysvetlenie. Pod oceánom dochádza k odlupovaniu vrstvy tektonickej platne. Ak sa výskum potvrdí, bolo by to po prvýkrát, čo vedci zachytili podobnú udalosť. Jav by mohol byť počiatočným štádiom vzniku nového kontinentu. Zistenia prezentovali na aprílovom zhromaždení Európskej geovedeckej únie. V polovici osemnásteho storočia zasiahlo portugalské mesto Lisabon jedno z najničivejších zemetrasení v histórii. Vyvolalo vlny cunami a požiare, takmer zničilo celé mesto a usmrtilo tisícky ľudí. O vyše dve storočia neskôr zasiahlo rovnakú oblasť ďalšie silné zemetrasenie. Našťastie, tentokrát nikto pri otrasoch nezahynul. Na oboch udalostiach je zvláštne, že k nim vôbec došlo. Dno Atlantického oceánu v blízkosti Pyrenejského polostrova sa nevyznačuje žiadnymi známymi zlomami, pohoriami, či inými útvarmi, ktoré by naznačovali tektonickú činnosť. Je aj veľmi ďaleko od iných aktívnych miest. Oblasť má naopak relatívne rovný, nezaujímavý povrch. Odpoveď na záhadné zemetrasenia môže ponúknuť práve nový výskum. Otrasy mohli vzniknúť pri odlupovaní spodnej časti tektonickej platne pri pobreží Portugalska od vrchnej. Tektonická platňa je obrovská doska na povrchu Zeme, ktorú tvoria pevné horniny. Platne nemajú pravidelný tvar ani veľkosť, pričom sa veľmi pomaly voči sebe pohybujú. Odlupovanie podľa vedcov spôsobuje geologický proces zvaný serpentinizácia. Ide o jav, v ktorom skalnaté útvary vsakujú vodu a menia sa na jemné zelené minerály. Serpentinizácia zrejme oslabila hustejšiu spodnú vrstvu platne a umožnila jej odlúpnuť sa. Počítačové modely ukázali, že k odlúpnutiu vrstvy mohla viesť práve oslabená časť starej oceánskej platne. Odlúpenú vrstvu si môžete predstaviť ako kvapkovitý útvar pod platňou. Viaceré modely "vždy zobrazili veľmi rýchlu anomáliu siahajúcu až do hĺbky 250 kilometrov," vysvetľuje hlavný autor výskumu morský geológ João Duarte. Ak by mali pravdu, jav môže viesť k vzniku subdukčnej zóny, teda miesta, kde sa jedna tektonická platňa dostane pod druhú. Nakoniec by sa Atlantický oceán mohol zmenšiť. A o milióny rokov neskôr by mohol vzniknúť aj nový kontinent. "Je to odvážne vyhlásenie," priznáva pre web National Geographic Duarte. Dopĺňa, že naďalej treba byť opatrný. Modely a údaje musia vedci znovu preveriť. Čo bude ťažké, pretože údaje pochádzajú z procesu, ktorý prebieha veľmi pomaly.


Nová vianočná známka prináša motív tradičnej paličkovanej čipky

Na súťaži sa zúčastnilo viac ako 30 čipkárok zo všetkých regiónov Slovenska.

BRATISLAVA. Tradíciu paličkovanej čipky zobrazuje nová vianočná známka Slovenskej pošty (SP). Motívom známky je paličkovaná čipka anjela od Márie Habardovej. Súčasne s poštovou známkou bude vydaná obálka prvého dňa s pečiatkou FDC s dátumom 14. 11. 2016 a domicilom mesta Bratislava. "Motívom prítlače FDC obálky je paličkovaná čipka snehovej vločky od Vlasty Jursovej a motívom FDC pečiatky je paličkovaná čipka zvončeka od Ivety Žlnkovej," uviedla hovorkyňa Slovenskej pošty Iveta Dorčáková. Pripomenula, že všetky paličkované čipky, prezentované v rámci tejto emisie, vznikli na základe súťaže medzi Klubmi paličkovanej čipky na Slovensku, ktorú organizovala Slovenská pošta na podnet Ústavu etnológie Slovenskej akadémie vied SR. Na súťaži sa zúčastnilo viac ako 30 čipkárok zo všetkých regiónov Slovenska, ktoré do súťaže dodali okolo 100 paličkovaných čipiek. "Všetky súťažné príspevky možno vidieť na prebiehajúcej výstave "Paličkovaná čipka" v priestoroch Poštového múzea v Banskej Bystrici," doplnila Dorčáková.